
PROLOG 


Trebuie să vă mărturisesc de la bun început adevărata mea slăbiciune 
pentru tot ceea ce are vreo legătură cu marea şi cu adâncurile ei misterioase. 
Am petrecut multe ceasuri în faţa acvariilor cu peşti tropicali, admirând 
culorile scânteietoare în care i-a înveșmântat natura; m-am cufundat cu 
ochii deschişi în apa străvezie de lângă țărm, urmărind fuga înspăimântată a 
câte unui crab cu picioare subțiri; am ascultat cu emoție poveştile bătrânilor 
scafandri, visând la clipa în care voi putea să îmbrac costumul de cauciuc și 
să aud cum foşneşte aerul în casca de aramă... 

Știind toate acestea, veţi înțelege cât de plăcut surprins am fost citind pe 
afişul unui cinematograf din centrul capitalei: „În adâncurile Mării Negre" - 
film documentar-artistic. Uitând de treburile care mă aşteptau, am intrat în 
sală chiar când se stingea lumina. Mi-am găsit un loc pe dibuite, urmărind 
succesiunea rapidă a numelor realizatorilor filmului. Deodată am tresărit, 
întâlnind un nume cunoscut: Radu Gheorghiu. 

Radu îmi fusese coleg de școală, de clasă și de bancă, până în ultimul an 
de liceu. Crescusem împreună, îndrăgind aceleași jocuri, împărțindu-ne 
frăţeşte puţinii bani de buzunar, înecându-ne în aceeaşi clipă cu fumul 
primei ţigări și mărturisindu-ne bucuriile şi îndoielile celei dintâi iubiri. 
Jurasem să nu ne despărțim niciodată - întâmplarea a vrut însă altfel. Tatăl 
său, mic funcţionar la C.F.R., fusese mutat pe neașteptate tocmai în celălalt 
capăt al ţării. Ne-am scris o vreme, apoi a venit sorocul să plec la Bucureşti, 
la facultate. Prins de ritmul grăbit al vieţii atât de deosebite față de 
monotonia orășelului de provincie, am întrerupt corespondenţa. Mai târziu, 
când i-am trimis o scrisoare plină de sinceră căinţă, plicul s-a întors 
mâzgălit cu creionul: „Adresantul s-a mutat în alt oraș”. De atunci nu mai 
ştiusem nimic de el, până în urmă cu câteva luni, când aflasem că fusese 
trimis la studiu în Uniunea Sovietică şi că absolvise Institutul de 
Cinematografie... 

Chiar a doua zi am descoperit adresa lui Radu. Căsătorit de curând, 
locuia într-o garsonieră, nu departe de Centrul de producţie 
cinematografică. Acolo, în camera lui plină de cărţi, cu pereţii acoperiţi de 
imagini din filmele Ia a căror turnare luase parte, mi-a povestit întâmplarea 
de mai jos. Așezată lângă el, pe braţul masiv al fotoliului de piele, soția lui 
îl privea cu ochii-i mari, negri, ajutându-l uneori să-și limpezească 
amintirile. Cuprins de o înfrigurare greu stăpânită, ascultam cuvintele 


prietenului regăsit și-l vedeam parcă zbătându-se în peripeții fără seamăn. 
Lampa de birou lumina slab încăperea, lăsând să se adune în unghere pete 
mari de umbră. Zgomotul străzii ajungea până la noi ca un vuiet îndepărtat, 
amintindu-mi de glasul adânc al mării. 

În seara aceea m-am hotărât să transcriu povestirea lui Radu Gheorghiu 
şi să v-o înfățișez, schimbând -după dorinţa lui - unele nume. Judecaţi 
singuri dacă merita sau nu osteneala. 


UN CIUDAT PLATOU DE FILMARE 


După cum ţi-am spus - începu Radu - m-am întors din Uniune acum un 
an. Mă specializasem în filme documentare artistice din viaţa animalelor. 
Lucrarea de diplomă mi-am dat-o prezentând câteva sute de metri de 
peliculă pe care înregistrasem lupta dintre doi cerbi lopătari. În ţară, aveam 
de gând să filmez animalele noastre rare: dropia, râsul, cocoşul de munte... 
Mi s-a propus însă altceva - mult mai atrăgător și mai greu totodată: să iau 
parte la turnarea unui film despre flora și fauna Mării Negre. 

Cred că-ţi mai aduci aminte cum urmăream palpitantele aventuri ale 
căpitanului Nemo, întorcând cu înfrigurare paginile cărții închiriate de la 
biblioteca de împrumut! Tu citeai mai repede şi mă zoreai: Hai, mă! Vrei să 
n-o terminăm nici azi? lar eu mormăiam ceva în chip de răspuns, cu ochii 
aţintiți asupra pozei în care meșterul Ned Land își înfigea harponul până în 
inima rechinului turbat... Cât îl invidiam atunci pe stăpânul „Nautilus"-ului 
şi pe vrednicii lui tovarăși! Şi iată că mi se oferea acum prilejul să pătrund, 
aidoma lor, în adâncurile minunatei lumi submarine. 

Fără să stau mult pe gânduri, m-am suit în tren şi am pornit către un 
orăşel de pe litoral, unde trebuia să mă întâlnesc cu ceilalți membri ai 
echipei de operatori şi cu conducătorul ei, profesorul Grindeanu. Am ajuns 
într-o zi de la sfârşitul verii aceleia cu toane care-i puneau în încurcătură pe 
meteorologi. Înnourat dimineaţa, cerul se însenina către prânz; apoi începea 
o ploaie torențială, pentru ca peste jumătate de ceas soarele să ardă şi mai 
puternic. Amatorii de plajă duceau într-o mină cearșaful și costumul de 
baie, iar în cealaltă impermeabilul sau demodatul cortel. Priveliștea aceasta 
avea, desigur, hazul ei - noi însă nu-l puteam gusta pe deplin, atâta timp cât 
norii astupau reflectorul nostru natural, soarele. 

Înainte de a urma povestirea, aş vrea să-ţi spun câteva cuvinte despre 
meseria de operator submarin. Sub înrâurirea unor povestiri şi articole de 
așa zisă popularizare, unii cred că e vorba de un simplu sport — poate mai 
fistichiu decât altele. În loc să-ţi iei alpenstokul și să urci pe munţi, îţi pui 
costumul de scafandru autonom și te plimbi printre alge şi pești, cu degetul 
pe declanşatorul aparatului de filmat. Întâlneşti ceva interesant? Ai apăsat 
pe declanșator și filmezi la fel de liniștit ca în studio... 

Așa credeam şi eu înainte de prima cufundare. Abia după aceea am 
înţeles cât de greu e să te mişti într-un mediu străin, mult mai dens decât 
aerul, și pe care-l poţi străbate numai cheltuind destulă forță musculară. Pe 


deasupra, trebuie să mânuieşti un coșcogeamite aparat de filmat, care 
încearcă mereu să-ţi scape din mâini şi să urce la suprafață! 

De altfel, până să începem filmările a trecut destulă vreme. Ne-am 
obișnuit întâi, treptat, cu. senzațiile neplăcute datorite presiunii. Am învăţat 
să respirăm mai des ca la suprafaţă și să înaintăm cu mișcări line, pentru a 
înfrânge mai uşor rezistenţa apei. Echipamentul devenea tot mai complicat, 
îngăduindu-ne să rămânem tot mai mult la adânc. În sfârșit, isprăvind 
perioada de ucenicie, ne-au fost încredințate aparatele de filmat sub apă, 
închise în baloane metalice cu geamuri groase din sticlă de cuarț și am 
început adevărata muncă de vânători de imagini. 

Plecam în zori, cu şalupa, către „platoul de filmare" — cel mai ciudat 
platou de filmare pe care-l cunoscusem vreodată, situat pe fundul mării, 
cam la 20 de metri adâncime. Coboram sub privegherea atentă a 
profesorului Grindeanu, împărţiţi în echipe de câte doi, ca să ne putem ajuta 
în căzui unui accident. Coechipierul meu, Brujan - un băiat zdravăn, 
îndesat, căruia hainele îi pocneau mereu pe la cusături - avea destul de furcă 
cu mine. De multe ori, furat de frumuseţea peisajului submarin, mă aşezam 
pe o ridicătură de nisip şi stăteam minute întregi, uitând pentru ce mă 
cufundasem în adâncul acestei lumi fără seamăn. Descoperindu-mă în 
sfârşit, Brujan mă trezea la realitate arătându-mi ceasul impermeabil pe care 
fiecare dintre noi îl purta la încheietura mâinii stângi. Mă ridicam oftând şi 
porneam încet spre suprafaţa,, aruncând o ultimă privire minunilor pe care 
le părăseam până la o nouă cufundare... 

Într-o dimineaţă senină, aplecat peste bordul șalupei, îmi lăsasem 
privirile să rătăcească pe nesfârşita întindere a apelor. Era un ceas de linişte 
deplină, tulburată numai de ţipetele slabe, plângătoare, ale pescărușilor care 
se întretăiau în văzduh. Auzeam parcă răsuflarea adâncă a mării; pătruns de 
o fericire calmă, primeam sărutul de foc al soarelui, răsfrânt în mii de 
oglinzi tremurătoare. 

— Ce faci, Radule? Nu vii să ne îmbrăcăm? 

Glasul lui Brujan mă smulse din visare. L-am privit cu nemulțumire, 
apoi am înţeles într-o străfulgerare de bucurie că a venit clipa să cobor din 
nou în împărăţia „mea" submarină și m-am repezit spre cabina în care se 
aflau costumele şi aparatele. 

Când Brujan începu să-şi scoată tricoul cu dungi albastre - cumpărat de 
la un fost „lup de mare", acum angajat al „Salvamar'-ului - eu îmi şi 
îmbrăcasem combinezonul de cauciuc. Apoi mi-am prins în spate baloanele 


cu oxigen, verificând cu grijă legăturile încrucișate pe piept, mi-am pus 
centura căptușită cu plumb, înotătoarele semănând cu două labe de gâscă 
uriaşe și batimetrul [Batimetru - aparat care indică adâncimea atinsă de 
scafandru. (N. A.)] brățară. Nemaiavând ce face, am început să-l zoresc pe 
Brujan, care se mișca greoi ca un urs, abia găsind loc să se învârtească în 
cabina strimtă. 

Am ieşit pe punte, purtând pe umeri velomotoarele argintii. Aparatele 
acestea de locomoţie submarină sosiseră cu trei-patru zile mai înainte, 
ambalate în lăzi cu inscripţia „Fragil"”. Aduceau la înfățișare cu niște torpile 
lungi de un metru. Motorul electric, alimentai: de baterii ultraușoare cu 
argint-zinc, acţiona elicea, furnizând totodată curentul necesar reflectorului 
și aparatului de filmat, aflate în corpul velomotorului. Îmbrăcat în costumul 
de scafandru autonom, operatorul submarin n-avea decât să se lase purtat de 
aparat, îndrumându-l după plac cu ajutorul unor mânere de direcţie. De la 
mânerele acestea a început de fapt povestea. Dar să nu ne grăbim... 

leşisem deci pe punte. Profesorul ne dădu ultimele sfaturi, încheind ca 
de obicei: „Și mai ales nu coborâţi sub 30 de metri!" Verificând încă o dată 
trăinicia legăturilor, am mormăit: 

— N-aveţi nici o grijă, tovarăşe profesor! Doar sântem scafandri cu 
experiență!... lar în sinea mea: „Ah, dădăceala asta fără sfârșit!” Ne-am 
potrivit pe față măştile cu un singur vizor, luând deodată înfățișarea 
ciclopilor legendari, și am coborât repede scărița de fier ale cărei ultime 
trepte se pierdeau sub valuri. 

Apa era rece - atât de rece, încât am simţit că mi se taie răsuflarea. 
Curând însă, pătrunzând prin porii combinezonului special de cauciuc, se 
încălzi de la corpul meu, alcătuind un strat izolator. 

Mă cufundam încet, împreună cu Brujan, pătrunzând parcă într-un val de 
ceaţă alburie. Nu foloseam încă velomotorul, care mă trăgea în sus ca un 
balon. Și când te gândești că la suprafață duceam cu greu într-o mână cele 
30 de kilograme ale lui! Necăjindu-mă așa, mi-am amintit o întâmplare din 
timpul primelor antrenamente. Grăbit să mă văd „la adânc", uitasem să-mi 
pun centura căptușită cu plumb și rămăsesem la suprafață, bătând desperat 
şi zadarnic apa cu înotătoarele de cauciuc, ca o broască uriașă oare a uitat să 
înoate. Mă urcasem, rușinat, pe punte și profesorul Grindeanu mă 
întâmpinase cu o asprime dezminţită de sclipirea veselă a ochilor săi 
cenușii: 


— Stai cam prost cu fizica, tinere! Dacă te-aş fi avut elev acum câţiva 
ani, ți-aş fi trântit un 2 cât dumneata de mare! Vrei să te cufunzi fără balast, 
când ai în spate coșcogeamite baloane cu oxigen - și velomotorul pe 
deasupra? Unde-i Arhimede să te vadă?... 

De atunci, balastul devenise pentru mine o obsesie. Nădăjduind să asiste 
la un nou spectacol hazliu, colegii îmi ascunseseră de câteva ori centura. 
Dar lecţia primită îmi fusese de ajuns. 

Am privit la batimetrul-brăţară: şase metri adâncime. Velomotorul 
zvâcnea de parcă ar fi fost viu, încercând să-mi scape din mână. Am apăsat 
pe butonul de contact și din pântecele aparatului începu să se audă bâzâitul 
molcom al motorului electric. Elicea cu trei pale se puse în mișcare, 
învolburând ușor apa chiar lângă obrazul meu. Prinzând zdravăn în palme 
mânerele de direcţie, am aprins reflectorul şi m-am lăsat purtat la voia 
întâmplării, iscodind împrejurimile în căutarea unui „vânat" de soi. Și 
farmecul copleşitor al lumii submarine mă învălui din nou. 

Într-o lumină de vis, albastră-verzuie, meduzele unduiau ca niște uriașe 
ciuperci diafane, cu marginile pălăriilor colorate în galben, portocaliu, 
violet. Când le-am zărit pentru prima oară, am crezut că sânt niscaiva plante 
ciudate, desprinse din rădăcini de furia valurilor şi duse într-aiurea de 
vânturi şi de curenţii marini. Apoi le-am văzut de aproape, strângându-se și 
desfăcându-se ritmic, cu mişcări pline de graţie și vioiciune, și i-am înţeles 
pe cei din vechime, care le spuneau „plămânii mării”... 

Am învârtit în jos mânerul din stânga. Supunându-se comenzii, 
velomotorul porni spre fund pe o linie înclinată. Apa își schimba neîncetat 
culoarea, căpătând cu fiecare clipă nuanţe tot mai întunecate. Și deodată, 
lumina puternică a reflectorului scoase la iveală covorul de alge de pe fund. 

Erau de tot felul: verzi, cu foi mari şi crestate pe margini, verzui-cafenii, 
nemișcate şi drepte ca nişte săbii, purpurii, cu frunzele înguste şi răsucite în 
chip ciudat... Fără să mă uit la batimetru, mi-am dat seama că mă aflu Ia 
hotarul primejdios al celor treizeci de metri. La adâncimea aceasta, ultimele 
alge verzi se întâlnesc cu avanposturile algelor brune și roșii. 

Îţi sânt dator o mică explicaţie: de ce nu puteam să cobor mai jos de 
treizeci de metri? Fără a intra în amănunte, trebuie să-ți spun că începând de 
la această adâncime presiunea parţială a oxigenului din baloane creşte 
foarte mult, exercitând o acțiune otrăvitoare asupra organismului. Vei vedea 
curând care sânt efectele unei asemenea otrăviri. 


Mă pregăteam să urc, când fâșia strălucitoare de lumină se opri asupra 
unei viziuni de coșmar. Câţiva crabi încremeniseră, pândindu-se cu o atenţie 
feroce. Împlătoșaţi în carapacea lor de culoarea bronzului, cu cleştii 
puternici întinși ameninţător înainte, îmi amintiră desenele din vechea mea 
carte de istorie, care-i înfățișau pe cavalerii din Evul Mediu. Și tabloul 
prinse viaţă. Cel mai mic dintre crabi încercă, prudent, o mişcare de 
retragere. În aceeaşi clipă, vecinul său îl înşfăcă zdravăn cu cleştii și se 
apucă să-i sfarme carapacea. Croindu-și astfel drum către carnea bietului 
crustaceu, îşi înfipse în ea labele încârligate şi porni să se înfrupte cu 
lăcomie, fără să se mai sinchisească de ceea ce se întâmplă în jur. Dar abia 
îşi. începuse festinul şi un alt crab, mai mare și mai puternic, îl prinse cu 
cleştii, exact în același fel, pătrunzându-l cu aceeași sălbăticie în adâncul 
măruntaielor. În tot acest timp, victima continua să smulgă și să înghită din 
carnea primului crab, până ce fu ea însăși sfâșiată în întregime... 

Văzusem destule scene de „canibalism" submarin și filmasem chiar pești 
prădalnici urmărind cârdurile de hamsii și stavrizi, chefali şi babuşte. Asta 
întrecea însă orice închipuire! Cutremurat de dezgust, am răsucit brusc 
mânerul de adâncime și am pornit spre suprafaţă. Din fericire, cu un gest 
reflex, apăsasem tot timpul declanșatorul aparatului de filmat. Așa că ai 
putut să urmărești pe ecran toate peripeţiile acestui măcel groaznic, care 
constituie totuşi un document preţios pentru naturalişti. 

Încă sub impresia celor văzute, am simţit deodată cii mânerele 
velomotorului se înfierbântă vertiginos, silindu-mă în cele din urmă să-mi 
descleştez palmele. Velomotorul ţâșni în sus ca scăpat din puşcă. Înghiţind 
aer, am pornit în urma lui, încercând zadarnic să găsesc o explicaţie a 
neobișnuitei întâmplări. 

Apa începuse să-și recapete culoarea albastră-ver-zuie. Am izbutit să 
citesc pe cadranul batimetrului cifra 18, în dreptul căreia se oprise acul 
indicator. Peştii se distingeau din ce în ce mai bine. Dar ce fel de peşti sânt 
aceştia care înoată pe spate? Și nici măcar nu înoată, ci urcă și ei, cu burta 
în sus, încercând zadarnic să-şi reia poziţia firească!? 

Citisem undeva că o specie de pești, trăind în fluviul Nil, înoată într- 
adevăr pe spate. Dar ce să caute ei în apele Mării Negre? Veniseră tocmai 
din îndepărtata ţară a piramidelor ca să pună în încurcătură un operator 
cinematografic submarin? Ori, descoperisem o nouă specie, care avea să se 
numească „Pisces Ghearighiensis"?... 


Am închis ochii şi am strâns tare pleoapele, vrând să mă încredinţez că 
sânt treaz. Când am privit din nou în jur, peştii se întorseseră cu burta în jos, 
dovedindu-se a fi scorpene și pălămide, guvizi şi ghiborţi - adică cei mai de 
rând reprezentanţi ai marii lor familii, pe care-i poţi afla în borşul şi pe plita 
oricărui pescar vrednic de pe coastă. Îmi pierdusem oare minţile?... 

Îngrijorat de brusca mea ascensiune, Brujan mă urmase şi încerca să mă 
liniştească: 

— Spui că ai avut o senzaţie de arsură, de usturime? Precis că ai dat 
peste o meduză! Adu-ţi aminte ce-a păţit Balaci! 

Balaci, unul dintre colegii mei operatori, se repezise odată să prindă o 
meduză mare, cafenie, care plutea chiar lângă scăriţa de fier a șalupei. 
Tentaculele ei lungi, șerpuitoare, îi încolăciseră braţul gol până la umăr. 
Timp de câteva ceasuri după ce meduza fusese pedepsită pentru intenţiile ei 
agresive, Balaci se plânsese de o usturime mai puternică decât dacă și-ar fi 
ținut mâna într-o tufă de urzici... Și totuși, în cazul meu nu putea fi vorba 
de o meduză! În primul rând, aş fi văzut-o. Apoi, arsura contenise îndată ce 
dădusem drumul mânerelor velomotorului. 

Pentru că Brujan nu părea convins de argumentele mele, i-am rezumat 
încă o dată şi întâmplarea cu peștii, trezindu-i şi mai mult neîncrederea. 

— Dacă te aude profesorul - m-a avertizat el - s-a zis cu scufundarea de 
mâine! Ai început să ai halucinaţii. Asta înseamnă ori că ești prea obosit, ori 
că te-ai aventurat la o adâncime nepermisă. 

Am tăcut, gândind că din grija pentru sănătatea mea, Brujan ar fi fost în 
stare să-i spună totul profesorului Grindeanu. Şi atunci, într-adevăr, aş fi 
fost oprit să mă scufund nu numai o singură zi... 

Între timp, şalupa ajunsese lângă noi. Înainte de a mă urca pe bord, 
aruncând o privire de jur împrejur, am zărit un vas care părea să stea pe loc, 
destul de aproape, desenându-și trupul zvelt pe ecranul mișcător al valurilor. 
Ochii mi-au alunecat nepăsători asupra lui, fără să ştiu că acolo aveam să 
găsesc dezlegarea straniei mele întâmplări submarine. 


ÎNȘELĂTOAREA ÎMPĂRĂȚIE A LUI NEPTUN 


A doua zi, profesorul Grindeanu ne dădu o veste neplăcută. Directorul 
Centrului experimental „Infrason" [Gonind printre crestele valurilor, un 
vânt puternic dă naştere la infrasunete (sunete de frecvență foarte joasă, 
imperceptibile pentru urechea omenească) care dau de veste cu mult 
înaintea barometrului că se apropie furtuna. (N. A.)], un vechi prieten al 
său, îi anunţase o furtună apropiată Asta însemna o zi de lucru pierdută - și 
cei de la Bucureşti ne bombardau cu telegrame. „Ce faceţi? Când putem 
începe montarea filmului? Trebuie să îndeplinim planul! Spectatorii 
aşteaptă!" 

Fără discursuri şi angajamente sforăitoare, am hotărât să folosim la 
maximum fiecare minut de lucru. Și ca primă măsură, am coborât mai 
repede ca de obicei, pentru a câștiga timp. O durere vie mă săgetă în urechi, 
dar am continuat să mă cufund, strângând cu putere între dinţi tubul 
respirator. Pe nesimţite, oxigenul inspirat din baloane stabili echilibrul 
necesar între presiunea apei şi cea a sângelui care-mi zvâcnea în vine. 
Durerea se schimbă într-o senzaţie de apăsare şi se pierdu apoi cu totul. 

Brujan rămăsese undeva în urmă. M-am bucurat însă de tovărăşia unei 
bande neastâmpărate de guvizi, care îmi astupau mereu vizorul, privindu- 
mă curioşi cu ochii lor rotunzi şi bulbucaţi. Îi goneam mişcând din cap; ei 
se risipeau pentru o clipă şi se strângeau iarăși, vrând parcă să dezlege cu 
orice preț misterul ființei acesteia venite din altă lume. Ori poate se distrau 
pur și simplu pe socoteala mea, închipuindu-și că au de-a face cu un pește 
ciudat şi inofensiv, un „mâncător de alge" - cum trebuie să sune cea mai 
grozavă ocară în universul aproape exclusiv carnivor al faunei mării... 

Războindu-mă cu guvizii, eram cât pe-aci să pierd prilejul de a filma 
câţiva delfini urmărind un cârd mare de scrumbii. Nici unul dintre noi nu 
izbutise încă acest adevărat tur de forță. Trebuie să ştii că delfinii sânt cei 
mai iuți dintre cetaceii, care - la rândul lor - alcătuiesc grupa celor mai 
rapide viețuitoare marine. Corpul lor durduliu, cu contururi rotunjite de-a 
lungul cărora apa alunecă fără împotrivire, dispune de un propulsor fără 
egal: coada. Lovind apa de sus în jos (şi nu lateral ca peştii), ea îi împinge 
înainte printr-o serie neîntreruptă de salturi în apă -ṣi uneori chiar la 
suprafață. 

Am manevrat mânerele de direcţie, mărind totodată viteza. 


Elicea începu să se învârtească din ce în ce mai repede și bâzâitul 
motorului crescu, făcând să vibreze întregul aparat. 

Neliniștiţi, delfinii îşi părăsiră prada. Înteţind ritmul loviturilor de coadă, 
ei încercară să se depărteze. Dar n-aveam de gând să mă las înfrânt. Am tras 
până la capăt maneta de viteză. Velomotorul se cabră ca un armăsar nărăvaș, 
smucindu-mă înainte. Cu degetul crispat pe declanșatorul aparatului de 
filmat, mă ţineam după delfinii care coborau spre adânc. Apa se îndesise 
parcă, opunându-mi o rezistență din ce în ce mai mare. Sângele îmi bătea 
dureros în tâmple. Un văl roșcat îmi împăienjenea tot mai mult vederea. 
Cred că m-aş fi lăsat purtat aşa până la pierderea cunoștinței. Din fericire, 
delfinii nu mai merseră în grup, ci se risipiră care încotro, scăpând din conul 
luminos al reflectorului. 

Am încetinit mult viteza aparatului, încercând să mă orientez. Eram 
foarte aproape de fundul mării, acoperit cu o adevărată pajiște de alge 
sângerii. Lunecând fără grabă, fâșia albă a reflectorului smulgea din 
întuneric crini de mare, prinși cu piciorul lor subțire de solul submarin, câte 
un arici plimbându-se nepăsător în armura de ţepi, stele de mare gonind în 
căutarea hranei, holoturii semănând cu nişte castraveți înfundaţi mai mult 
de jumătate în nămol, şi scoici, nenumărate scoici, acoperind cu cochiliile 
lor întinderi uriașe... 

Pătruns de o moleşeală ameţitoare, m-am aşezat pe o stâncă. Mi se părea 
că sânt din totdeauna acolo, înconjurat de ființe ciudate și totuşi familiare. 
Un calcan, turtit ca o tingire, trecu încet pe lângă mine fâlfâind din tot 
trupul. I-am făcut un semn prietenesc, înveselindu-mă grozav la gândul că 
ochii lui sânt aşezaţi pe aceeași parte a corpului. Apoi am încercat să 
filozofez: "În împărăţia lui Neptun, nimic nu trebuie să mi se pară 
neobișnuit. Așa-i aici: întinzi mâna să culegi o floare minunată și floarea se 
arată a fi un polip mâncăcios, atrăgându-și prada cu gingașele petale- 
tentacule... cu gingașele... De ce mi-o fi aşa de somn?... Și tubul ăsta gros 
pe care-l ţin cu amândouă mâinile mă încurcă, mă trage în sus... Ar trebui 
să-l las în plata domnului și să dorm, să dorm, să..." 

O arsură bruscă mă dezmetici. Pentru a doua oară am fost nevoit să dau 
drumul mânerelor înfierbântate peste măsură. Cu o mișcare instinctivă, 
înainte ca lumina reflectorului să se piardă în înălțimi o dată eu 
velomotorul, am privit batimetrul și m-a cuprins groaza: urmărind delfinii, 
ajunsesem la aproape 50 de metri adâncime. 


Fiecare clipă de întârziere putea să însemne moartea. Scuturându-mă din 
amorțeală, am pornit spre suprafață obsedat de gândul că la presiunea de 
cinci atmosfere corpul meu suporta o greutate de 500 kg. pe fiecare 
decimetru pătrat, 500 de kilograme!... 

Abia după ce mi-am ridicat masca, lăsând boarea umedă să-mi mângâie 
obrajii, mi-am adus aminte de Brujan. Se întorsese desigur la șalupă, după 
ce mă căutase zadarnic în dreapta și în stânga. Dar unde era șalupa? Goana 
după delfini să mă fi dus oare atât de departe în larg?... 

Oboseala mă cuprindea tot mai mult cu răsuflarea ei de plumb. Nu mai 
aveam putere să mă feresc de izbiturile repetate ale valurilor, care mă 
rostogoleau când pe o parte, când pe alta. Înghiţind fără voie o gură de apă 
amăruie, am început să tușesc cu deznădejde, aproape sufocat. Liniştindu- 
mă cu chiu cu vai, am hotărât că n-are rost să mai rămân la suprafaţă unde 
velomotorul - cu elicea pe jumătate afară din apă - nu-mi putea fi de mare 
folos. Numai că nu știam încotro s-o pornesc. Țărmul abia se mai ghicea, ca 
o linie subțire la marginea orizontului... Și atunci am zărit din nou vasul de 
deunăzi, îndepărtându-se încet spre larg. 

Folosind velomotorul ca punct de sprijin, m-am ridicat pe jumătate din 
apă şi am strigat de câteva ori, căutând să atrag atenţia celor de pe vas. 
Pesemne că nu m-au auzit... Adunându-mi ultimele puteri, mi-am fixat bine 
direcţia şi m-am cufundat, pornind spre vasul care se afla oricum mult mai 
aproape decât jinduitul țărm. 

La doi-trei metri adâncime, apa era nemișcată și razele soarelui se 
topeau în ea, dăruindu-i lumina lor dulce, aurie. M-am întâlnit din nou cu 
nesfârșitul cârd de scrumbii. Se mișca în aceeaşi direcție cu mine, ca un 
fluviu cu sclipiri albastre-argintii, curgând în matca străvezie a mării. 
Deodată, fluviul acesta viu se învârteji, desfăcându-se în nenumărate șuviţe. 
Apa se întunecă și ridicând ochii, am văzut deasupra capului o umbră 
uriașă, statornică, înțelegând că e vasul către care pornisem, am oftat ușurat, 
visând la un pat moale și am răsucit mânerul din stânga. Velomotorul își 
ridică botul în sus... 

O forță căreia nu puteam să mă împotrivesc mă smuci, mă trase, mă 
aspiră ca o ventuză uriașă, lipindu-mă cu spatele de ceva cu atât mai 
înspăimântător, cu cât îmi rămânea nevăzut. Am încercat să mă eliberez, 
făcând mișcări deznădăjduite cu picioarele, cu braţele - scăpasem iar 
velomotorul - dar îmi iroseam zadarnic puterile. Știind că-i o absurditate, 
îmi spuneam totuși, din ce în ce mai convins, că sânt prada unei caracatiţe 


monstruoase, că tentaculele ei m-au înlănţuit și se pregătește să mă sfâșie cu 
ciocul de oţel. O ultimă rămășiță de rațiune încerca în van să mă asigure că 
în apele Mării Negre nu există asemenea monştri. 

Cuprins de un val de slăbiciune, am încetat să mă mai zvârcolesc. În faţa 
ochilor mi se înfiripă un cerc roșu, care se topi într-un alt cerc, galben... 
Apoi culorile începură să se amestece, rotindu-se într-un vârtej ameţitor, 
până ce n-am mai văzut şi n-am mai simţit nimic. 


»VASUL FANTOMA" ÎȘI DEZVĂLUIE TAINELE 


Ţi s-a întâmplat, poate, să te trezeşti înainte de vreme, după un coșmar 
care te-a făcut să gemi şi să te zbaţi în somn. În primele clipe, încă 
nedezmeticit, nu știi unde te afli. Camera e cufundată într-o penumbră 
misterioasă. Obiectele atât de familiare în timpul zilei capătă forme şi 
contururi ciudate. [i se pare că ghicești pretutindeni fiare la pândă, 
ghemuite, gata să sară şi să te sfâşie. Tăcerea te apasă și îţi ascute peste 
măsură auzul: trosnetul uşor al unei mobile îți sună în urechi ca un pocnet 
de pistol... 

Senzaţiile acestea le-am încercat şi eu venindu-mi în fire. Mă aflam 
întins pe un pat îngust, îmbrăcat într-o pijama străină şi simţeam cum mă 
legări uşor, o dată cu patul, o dată cu întreaga încăpere, domol și ritmic - 
înainte și înapoi, înainte și înapoi. Săltându-mă în coate, privirea mi s-a 
oprit asupra geamului rotund al unui ublou [așa apare în text, forma corectă 
hublou, notă C.CPȘE], situat chiar în faţa mea. Hotărât să lămuresc taina 
acestei camere necunoscute, m-am ridicat brusc în capul oaselor. 

Eram pesemne tare slăbit, căci mișcarea aceasta firească îmi dădu o 
ameţeală puternică. Trebui să stau câteva minute cu ochii închişi, așteptând 
să se risipească vălul care-mi înceţoşa creierul. Apoi m-am dat jos din pat și 
m-am apropiat de ublou curași șovăielnici. ţinându-mă din când în când de 
pereți. 

Coborâsem sub apă într-o dimineaţă senină, în urmă cu câteva ceasuri 
sau cu câteva zile - asta n-o mai ştiam! Acum, soarele își plecase fruntea 
într-un amurg sângeriu. Dinspre răsărit săgetau trâmbe subțiri de nori, 
învăpăiaţi de focul ultimelor raze; alţii se clădeau în văzduh, întruchipând 
fantastice piramide, și turnuri, şi coloane. 

Am deschis ubloul, trăgând adânc în piept aerul proaspăt, cu miros de 
sare. Simţeam cum mă înzdrăvenesc cu fiecare inspiraţie -și o dată cu 
puterile îmi reveni și curiozitatea. Ce se întâmplase cu mine? Unde mă 
aflam? 

Un glas profund, bubuitor, mă smulse de sub apăsarea acestor gânduri: 

— Bravo, tinere! Ai o constituţie robustă! Altul ar fj zăcut câteva zile 
după o asemenea intoxicație cu oxigen. 

Mă întorsesem de la primele cuvinte, convins că stăpânul unui astfel de 
glas nu poate fi decât un uriaș atingând cu creştetul tavanul cabinei. În 


pragul ușii răsărise însă un omuleţ cu ochelari fără rame, prinși la rădăcina 
nasului, care înainta spre mine frecându-și mâinile mici, grăsulii. 

— Doctor Glaser. Cu cine am onoarea? 

— Gheorghiu... Radu Gheorghiu, operator cinematografic... 

Doctorul păru încântat de cunoştinţă. Îmi strânse mâna cu o putere 
nebănuită, apoi o păstră într-a lui şi scoase din buzunar un ceas vechi, cu 
capace de argint, începând să-mi numere bătăile pusului. L-am auzit 
spunând cu același glas gros, nefiresc: 

— De acum cred că poţi să ieşi la plimbare. 

— În pijamaua asta?... 

— O să-ţi împrumutăm niște haine. 

Am privit cu îndoială făptura lui măruntă. Ghicindu-mi gândul, omuleţul 
surâse: 

— Nu sânt numai eu pe bord... O să primeşti haine pe măsură. 

Și se întoarse să plece. Doream atât de mult să ştiu ce mi se întâmplase, 
încât l-am oprit copilăreşte, apucându-l de mâneca halatului: 

— O clipă, tovarășe doctor! 

Vocea mea trebuie să fi avut un timbru ciudat, căci doctorul mă privi cu 
îngrijorare: 

— Ce e? Nu te simţi bine? 

— Ba da... Voiam doar să vă întreb cum am ajuns aici, ce s-a petrecut 
cu mine după ce... în sfârșit, după ce mi-am pierdut cunoştinţa. 

— Asta-i tot? răsuflă el ușurat. 

— Da... Pentru mine e destul de important! 

— Sigur, sigur, nu te impacienta! lată ce s-a întâmplat, pe scurt: când te- 
ai lipit de gura de absorbţie, împiedicând funcţionarea pompei, scafandrul 
nostru a coborât şi te-a legat de parâma de semnalizare. Apoi ai fost ridicat 
la suprafaţă. E limpede? 

Abia după ce ușa se închise în urma lui, mi-am dat seama că de fapt nu 
aflasem mare lucru. Ce putea să însemne „gura de absorbţie"? Despre ce 
pompă era vorba? N-am avut timp să mă frământ prea mult. Un tânăr în 
haine ușoare, de vară, pătrunse grăbit în cameră. Avea ceva colțuros în toată 
înfățișarea lui - totodată un aer de siguranță calmă, care mă atrase de la 
început. 

— Dumneata ești „omul mării"? 

— Mai bine zis „omul din mare", am zâmbit eu. 


Tânărul zâmbi şi el, cu destulă zgârcenie, punând pe masă un pachet nu 
prea voluminos. 

— Aici sânt hainele promise de doctor. Le-am scos chiar acum de la 
magazie; o să fie cam mototolite. Dar cred că n-ai de gând să mergi la operă 
în seara asta! 

Noul venit îmi făcu un semn amical și se întoarse pe călcâie. Din prag, 
cu mâna pe clanţa ușii, îmi mai aruncă repede câteva cuvinte: 

— Uitasem să mă prezint: sânt oceanologul Ion Manea. Mai vorbim noi 
la masă... 

În alte împrejurări m-ar fi supărat poate lipsa de politeţe a celui care 
apăruse şi dispăruse ca un meteor. Dar Ion Manea pronunţase un cuvânt 
magic, un cuvânt pentru care eram gata să-i iert insulte mult mai grave: 
masă! N-aş fi putut spune câte ceasuri trecuseră de la leşinul meu submarin. 
Simţeam însă în stomac un gol imens... 

Am desfăcut în grabă pachetul. Hainele marinărești îmi veneau de 
minune. Mi-am potrivit chipiul şi am pornit în căutarea sălii de mâncare. 

Cabina mea se afla în fundătura unui coridor pe care l-am străbătut 
aproape alergând. Am urcat apoi câteva trepte, fiind întâmpinat de mirosul 
specific al mării: ajunsesem pe punte. Mă aștepta însă o surpriză neplăcută. 
Zadarnic m-am plimbat de la provă până la pupă şi îndărăt - vasul părea 
pustiu. În schimb, pretutindeni îmi atrăgeau privirea aparate pe care nu le 
mai întâlnisem niciodată. Recipiente de diferite forme și mărimi atârnau 
peste bord, la capetele unor cabluri înfăşurate pe trolii speciale; chiar la 
mijlocul punţii, o sferă lucitoare părea gata să-și ia zborul de pe un 
postament scobit înăuntru; alături, un fel de ţeavă de tun de o necrezută 
lungime... 

Mă pregăteam să-mi continui cercetările în interiorul vasului, când 
aparatele se puseră în mișcare toate odată. Recipientele începură să coboare 
dispărând până la urmă sub apă, în timp ce cablurile se desfășurau din ce în 
ce mai repede; sfera lucitoare se înălță în aer și am văzut că sub ea atârnă o 
cutie metalică; țeava de tun, ridicată de la un capăt, își schimbă poziţia 
orizontală ajungând să se cufunde în valuri cu gura în jos. Și totul se 
petrecea într-o tăcere deplină, pe care murmurul grav al mării nu făcea 
decât s-o întărească. 

M-am mândrit întotdeauna cu sângele meu rece. Acum însă, în fața 
acestui tablou straniu, mă cuprinse o ușoară înfiorare. Era de vină, poate, și 
văpaia de sânge a amurgului, care scălda tot vasul într-o lumină ireală. Îmi 


veni în minte vechea legendă a Vasului Fantomă și înfiorarea începu să se 
preschimbe într-un sentiment vecin cu teama. Ca și cum atâta n-ar fi fost de 
ajuns, am simţit deodată o mână așezându-mi-se pe umăr. 

Nu ştiu ce s-ar fi întâmplat cu mine dacă n-aş fi auzit chiar atunci glasul 
lui Ion Manea (căruia îi aparţinea de altfel şi mâna misterioasă): 

— De ce-ai rămas aşa de surprins? Tot ceea ce vezi nu-i decât o modestă 
aplicare a principiilor telemecanicii!... 

Parcă mi s-a luat o greutate 'de pe inimă. 

— Am puţin timp liber, continuă oceanologul. Dacă vrei, pot să-ţi 
slujesc drept ghid pe bordul vasului, până la ora mesei. 

De data aceasta, cuvântul magic produse asupra mea o impresie mai 
puţin zguduitoare. Foamea avea drept adversar o intensă curiozitate -și cea 
din urmă învinse. 

Urmându-l pe îndatoritorul meu cicerone, am ajuns la provă, unde 
atenţia mi-a fost atrasă de o instalaţie neobișnuită: un reflector suspendat cu 
faţa în jos, deasupra valurilor. 

— Asta ţine de meseria dumitale, m-a lămurit Manea. Sub linia de 
plutire a vasului se află o mică încăpere cu un geam gros de cristal. Când se 
întunecă bine, mă instalez acolo cu aparatul de filmat. Peştii sânt atraşi de 
lumina reflectorului și... 

I-am luat vorba din gură: 

— Şi dacă vreţi să filmaţi la adâncimi mai mari? 

Fără să-mi răspundă, oceanologul se apropie de o ladă fixată temeinic pe 
punte, sub un palane. L-am urmat plin de curiozitate, ajutându-l să desfacă 
multiplele ei încuietori. Când îi ridică în sfârşit capacul - căptușit cu un strat 
gros de cauciuc - ieşi la iveală un fel de submarin-miniatură. Am crezut, 
chiar, o clipă, că-i un model al clasicului mijloc de locomoţie sub apă. Apoi 
am observat câteva lucruri deosebitoare: o elice suplimentară, corpul mult 
bombat dedesubt şi terminat cu o talpă metalică, reflectorul înclinat sub un 
unghi de aproape patruzeci și cinci de grade -şi mai cu seamă un tub 
transparent, în formă de trunchi de con, lipit cu capătul mai îngust de corpul 
metalic al aparatului. Înăuntrul tubului se vedeau trei ţevi de diferite 
mărimi, al căror rost nu l-am putut înţelege, ca de altfel rostul întregului 
aparat. 

La mijlocul spinării metalice se afla o ridicătură circulară din care ieșea 
un capăt de cablu. Ion Manea îl uni cu un altul, atârnând sub palane, trase o 
manetă și aparatul se înălță încet în aer, oprindu-se cam la un metru 


jumătate deasupra punţii. Abia atunci catadicsi însoţitorul meu să-mi dea 
lămuririle de trebuinţă. 

După spusele lui aveam în fața ochilor un aparat de televiziune 
submarină. Elicea suplimentară, situată în dreapta și spre înapoi, asigura - 
împreună cu cârma - mișcarea laterală a aparatului. Dedesubt se afla 
balastul, iar tubul transparent era umplut cu apă limpede, pentru a înlesni 
fotografierea, filmarea și televizarea în apă tulbure. (Cele trei țevi de 
diferite mărimi nefiind altceva decât obiectivele respectivelor aparate...) 
Inima aparatului o constituiau două electromotoare de mare capacitate, care 
dădeau forţa motrice şi curentul electric necesar. Comenzile de mişcare se 
transmiteau prin cablul de suspensie, ca şi imaginile din adâncul mării. 

Înarmându-mă cu toate aceste cunoştinţe, oceanologul mă socoti demn 
de a participa la o „şedinţă de televiziune submarină”. Mă conduse deci într- 
o cabină. Principalul mobilier era o masă înţesată de butoane multicolore, 
deasupra căreia se înălța un ecran acoperit cu perdele de mătase. Manea se 
aşeză pe scaunul din faţa mesei şi mă rugă să trag oblonul ubloului. În 
cameră se făcu întuneric. Am auzit foșnetul perdelelor care se dădeau în 
lături şi ecranul se lumină slab. Începură să se deslușească nişte pete subțiri, 
roşiatice, lunecând cu încetineală pe un fond albăstrui. 

— Sânt peşti? am întrebat cu oarecare timiditate. 

— Ce peşti? râse oceanologul. Aparatul e încă pe vas. Ceea ce vezi 
dumneata sânt norii luminaţi de ultimele raze ale soarelui... Acum pornim. 

Norii se lăsară parcă în jos, apoi urcară. Am văzut o clipă linia 
mişcătoare a valurilor -şi aparatul trecu hotarul lumii submarine. Manea 
apăsă un buton şi ecranul îşi spori strălucirea. Pesemne că acolo, în adânc, 
se aprinsese reflectorul. 

Îți mărturisesc că, admirând perfecțiunea tehnică a aparatului de 
televiziune, îmi spuneam tot timpul: „Păcat că-i legat de un cablu care-i 
stânjeneşte mișcările..." Mă gândeam chiar că, privind astfel lucrurile, 
velomotorul îi e cu mult superior. Și aşa îmi amintii de dispariţia 
velomotorului, în clipele de spaimă dinaintea leşinului meu submarin. 
Voiam tocmai să-l întreb pe Ion Manea dacă știe ceva despre echipamentul 
de scafandru autonom, când mi-am aruncat ochii pe ecran. Priveliștea se 
schimba cu atâta repeziciune, încât am înţeles că apreciasem greşit 
mobilitatea aparatului.  Comandând diferitele mişcări, mâinile 
oceanologului zburau peste butoane aşa cum zboară pe. clape mâinile unui 
pianist virtuos. 


— Atenţie! 

Urmând îndemnul, am privit din nou spre ecran. Aparatul se oprise în 
faţa unui tufiș de alge, în care își găsise sălașul o colonie de căluţi de mare. 
Cu cozile încolăcite în jurul firelor verzi, tremurându-și fără încetare 
înotătoarele mici şi transparente, abia vizibile, peştișorii se legănau parcă în 
ritmul unei melodii doar de ei auzite. Trupurile lor, asemănătoare cu capul 
şi gâtul încomat al unui cal, se ridicau și coborau fără grabă, păstrând 
aceeași poziţie verticală pe care n-o părăsesc toată viaţa... 

Când am ieșit pe punte, se înserase de-a binelea. Șiroind de apă, câteva 
din aparatele pe care le văzusem coborând se ridicau acum din valuri. 
Oceanologul îmi spuse numele lor: termografe [Aparate care înregistrează 
temperatura apei la diferite adâncimi. (N. A.)], plase și năvoade pentru 
studiul bancurilor de pești, butelii pentru probe de apă, drăgi speciale care 
„piaptănă" fundul mării... În cele din urmă se ivi şi aparatul care semăna cu 
o ţeavă de tun. 

L-am întrebat în glumă pe oceanolog: 

— Aveţi și artilerie pe bord? Doar în Marea Neagră nu sânt balene, ca să 
vă războiţi cu ele! 

— Lăsând la o parte balenele, care nu-s de loc războinice, nu te-ai 
depărtat prea mult de adevăr. 

— Cum aşa? 

— Fiindcă aparatul acesta - sonda cu explozie - seamănă cu un tun nu 
numai la înfățișare. Când gura cilindrului atinge fundul mării, un semnal 
dublu - acustic şi optic - ne dă de veste că putem executa „tragerea". Atunci 
aprindem încărcătura de pulbere cu o scânteie electrică şi puterea exploziei 
face ca un proiectil, gol pe dinăuntru, să se înfigă în solul submarin. Am 
izbutit să aducem pe punte, în interiorul proiectilului, coloane de rocă de 5- 
6 metri lungime! 

Observând gestul de neîncredere pe care-l schițasem la ultimele lui 
cuvinte, oceanologul continuă din ce în ce mai înfierbântat: 

— Ţi se pare mult? Sovieticii au obținut coloane de rocă de treizeci de 
metri! E adevărat că vasul nostru nu se poate asemui cu „Viteaz", cea mai 
modernă navă de cercetări oceanografice... Dar ştii ce înseamnă o coloană 
de treizeci de metri? Pe ea poți citi, ca într-o carte deschisă, întreaga istorie 
a fundului mării!... 

Dezlănţuit, Manea mă împroşcă fără milă cu o ploaie de cifre și date din 
care n-am înțeles mare lucru. Am reținut doar finalul fulminantei sale 


dizertaţii: 

— Chiar istoria terestră are ce învăţa de la noi! Am să-ţi dau un singur 
exemplu. Acum aproape nouăsprezece secole, orașele romane Pompei și 
Herculanum au fost îngropate sub lava ţâșnită din adâncul vulcanului 
Vezuviu. Până nu de mult s-a crezut că vulcanul a erupt o singură dată. Ei 
bine, cu ajutorul sondei cu explozie, s-au luat probe de pe fundul Mării 
Tireniene, dovedindu-se.se că Vezuviul a erupt de cinci ori! 

Manea se opri să răsufle. Prinzând această clipă de răgaz, l-am întrebat 
despre velomotor şi despre echipamentul de scafandru autonom. Cu toate că 
nu-mi răpea orice nădejde, răspunsul nu era de natură să mă bucure: n-am 
văzut, n-am auzit - poate ceilalți să ştie ceva... M-aş fi întristat şi mai mult, 
dacă în aceeași clipă n-ar fi început să sune clopotul pentru masă. 


OAMENI ȘI CUNOȘTINȚE NOI 


Multe lucruri vrednice de mirare s-au spus şi s-au scris despre măiestria 
culinară a bucătarilor de pe nave. Eu unul le-am socotit totdeauna nişte 
născociri la fel de vrednice de crezare ca vasul fantomă, șarpele de mare și 
alte asemenea baliverne marinăreşti. Mai bine zis, le-am socotit astfel până 
în clipa când am gustat din ciorba pregătită de bucătarul vasului 
oceanografie. După aceea, aş fi putut jura că dacă zeii au existat vreodată, 
ambrozia lor cerească nu era altceva decât ciorbă de peşte gătită de vreun 
strămoș îndepărtat al tovarăşului Năvodaru... 

Noile mele cunoștințe mâncau în tăcere. Doctorul Glaser diseca 
meticulos fiecare bucăţică de carne, curăţind-o de nenumăratele oase şi 
oscioare care fac spaima gospodinelor. Oceanologul se înverșuna asupra 
farfuriei, cu sorbituri zgomotoase, dând toate semnele unei mari fericiri. 
Numai profesorul Jora, conducătorul expediției ştiinţifice, părea să se 
gândească mai mult la specia din care făceau parte peştii decât la gustul lor 
strașnic. 

Numele profesorului îmi era cunoscut. M-am străduit însă în zadar să-mi 
amintesc dacă-l întâlnisem într-o revistă sau îl auzisem rostit într-o 
conversaţie oarecare. 

Înalt şi slab, cu o coroană de păr alb în jurul cheliei lucitoare, cu ochii 
ascunși în dosul ochelarilor fumurii, profesorul îmi făcea impresia unui 
bătrânel sâcâitor, fără prea multă personalitate. Cât de simpatic era, în 
schimb, ziaristul Ionașcu! Iute ca o sfârlează, acum îl vedeam învârtind 
butoanele aparatului de radio, acum înghițind o fărâmă de pâine sau 
legănându-se pe scaunul care scârțâia din toate încheieturile. Căci 
sprinteneala ziaristului se îmbina în chip surprinzător ou masivitatea 
corpului său de atlet. 

Despre ceilalți meseni - trei sau patru cercetători ştiinţifici - nu pot să-ţi 
spun decât că mi-au făcut impresia unor fiinţe bine-crescute care nu vorbesc 
la masă, mănâncă fără zgomot și, în general, sânt încântate când nu le bagă 
nimeni în seamă. În ceea ce mă priveşte, le-am dat această satisfacţie - mai 
ales că evenimentele s-au precipitat, curând, într-un chip neprevăzut. 

Bucătarul ne aducea tocmai ultimul fel - un castron cu compot - când în 
încăpere intrară doi bărbați îmbrăcaţi în uniforme. „Comandantul 
şi.radiotelegrafistul", îmi suflă Ion Manea. Noii veniţi îmi strânseră mâna, 
pe rând, şi se așezară continuând o discuţie începută mai dinainte. 


— Ai transmis, deci, coordonatele? 

— Desigur, tovarășe comandant! Flotila de pescadoare va porni peste 
jumătate de ceas. 

— Acum totul e în mâna timonierului. Dacă va ști să menţină vasul 
deasupra cârdului de scrumbii... 

— Cine, tovarășul Toma? N-aveţi nici o grijă! 

N-aş fi înțeles nimic din dialogul lor, dacă oceanologul nu mi l-ar fi 
tălmăcit. Cârdul de scrumbii pe care-l întâlnisem în adâncul apei fusese 
descoperit de cei de pe vas și radiotelegrafistul înșştiințase flotila de 
pescadoare. În două-trei ceasuri, flotila avea să ne ajungă. Până atunci 
trebuia să urmăm cârdul care se deplasa încet spre sud, de-a lungul coastei 
şi să transmitem din când în când pescarilor coordonatele vasului. 

Curiozitatea fiindu-mi satisfăcută, m-am ridicat de la masă. Înainte de a 
trece pragul ușii, amintindu-mi de costumul de scafandru autonom, am 
aruncat o întrebare fără ţintă precisă. Mi-a răspuns comandantul: 

— Toate lucrurile dumitale se află în magazia de materiale. Poţi să le 
ceri mâine dimineaţă... 

Liniștindu-mă în.această privință, am vrut să lămuresc o chestiune care 
mă frământa din ce în ce mai mult: 

— Spuneţi-mi, tovarășe comandant, cum se face că de când sânt pe vas 
nimeni nu s-a interesat de unde viu și ce-i cu mine? Vă întreb nu pentru că 
m-aş crede buricul pământului, dar... 

— Dar ţi se pare ciudată lipsa noastră de interes... Am receptat o 
radiogramă cu semnalmentele dumitale și descrierea echipamentului. Cum 
vezi, tovarășii nu te-au uitat!... 

Urând încă o dată „poftă bună" noilor veniţi, am părăsit încăperea 
împreună cu oceanologul căruia îi făgăduisem să-i povestesc amănuntele 
accidentului meu submarin. Ajunși în cabina lui, ne-am așezat pe scaunele 
comode, înşurubate în podea şi i-am înşirat lucrurile pe care le cunoşti. 

Ion Manea nu m-a întrerupt decât de două ori. O dată, pentru a-și nota în 
carnețel cele două adâncimi la care avusesem senzația că mânerele 
velomotorului îmi ard palmele. L-am auzit mormăind ca pentru sine: 

— 18 metri... 50 metri... Şi generatorul lucra cu mică intensitate!... 

— Cum? 

— Nimic, nimic! Continuă. 

Când i-am descris peştii urcând cu burta în sus către suprafața mării, 
calmul îl părăsi cu totul. Zmulgându-mă aproape de pe scaun, se năpusti pe 


coridor, trăgându-mă după el, şi se opri în faţa unei uşi masive, pe care scria 
cu litere mari: LABORATOR. INTRAREA STRICT OPRITĂ. Răgușit de 
emoție, începu să strige - acompaniindu-se cu o cascadă de lovituri: 

— 'Tovarăşă Prodan! Deschide repede! 'Tovarăşă Maria! 

Dincolo de ușă răsună un zgomot grăbit de paşi, cheia se răsuci în 
broască... Fără să mă slăbească din strânsoare, oceanologul se repezi în 
încăpere. Ne-am oprit în fata unui acvariu de dimensiuni respectabile. Peştii 
stăteau cu gurile larg deschise în faţa pereţilor străvezii. Erau nenumărate 
soiuri - nenumărate forme și culori... 

Lângă acvariu, pe o măsuţă cu rotile, se afla un aparat necunoscut mie. 
Oceanologul se apropie de el, întoarse,un comutator și ecranul rotund se 
acoperi cu o lucire mată, verzuie. Am crezut că ştiu despre ce e vorba: 

— O nouă ședință de televiziune!? 

Clătinând capul în semn că nu, însoţitorul meu întoarse alt comutator. În 
centrul ecranului, împărțindu-l în două jumătăţi egale, se ivi o linie 
luminoasă orizontală care vibra mărunt. Și îndată am văzut crescând din ea 
câteva ridicături, asemănătoare dinţilor de ferăstrău. Dar oceanologul mă 
apucă de umeri și mă sili să privesc spre acvariu. Fără să vreau, am scos o 
exclamaţie de surprindere: mișcările peştilor își pierduseră siguranţa și 
grația obișnuită; tot mai mulți urcau la suprafaţa apei, cu burta în sus...' Era 
același tablou din adâncul mării! Numai că de data asta nu eram singur și nu 
mai putea fi vorba de o halucinație provocată de oboseală sau de adâncimea 
prea mare - aşa cum încercase să mă convingă Brujan. 

O voce catifelată mă smulse din visare: 

— Chinuiești peştii degeaba, tovarăşe Manea. 

— Degeaba? se repezi oceanologul, urmând într-un crescendo susţinut: 
Ştii dumneata că omul ăsta - pe care am uitat să ţi-l prezint - a văzut o 
asemenea scenă la 18 metri adâncime? 

— La 18 metri?... E adevărat? 

Am încuviinţat, întorcându-mă și descoperind-o în sfârşit pe cea care ne 
deschisese uşa. Nu se potrivea de loc cu prototipul femeii-savant, așa cum 
mi-l imaginasem întotdeauna: bătrână, urâtă şi cu ochelari. În faţa mea se 
afla o fată cu părul tuns scurt, îmbrăcată într-un halat a cărui albeaţță îi 
reliefa chipul fin, bronzat de soare și de vânturile mării. Sub halat se 
conturau liniile armonioase ale unui trup zvelt, bine proporţionat. 

Comutatorul ţăcăni din nou. Ecranul se întunecase și prizonierii temniţei 
de cristal își regăsiră în sfârșit poziţia firească. Mi-am luat inima în dinţi: 


— Gheorghiu... Radu Gheorghiu, operator cinematografic. N-aţi vrea 
să-mi spuneţi, tovarășă... 

— Maria Prodan, asistentă la Institutul de fizică. 

— ...tovarăşă Prodan: ce se întâmplă cu peștii? 

— Ce se întâmplă cu peştii... repetă fata. Ca să-ți răspund, trebuie să 
aflu mai întâi ce știi dumneata despre ultrasunete. 

Întrebarea m-a luat pe nepregătite. Și chiar dacă m-aș fi gândit ceasuri în 
şir, n-aş fi putut spune mai mult decât am îngânat, cu destulă nesiguranţă: 

— Mi se pare că sânt nişte sunete pe care nu le putem auzi... E ceva în 
legătură cu frecvenţa vibraţiilor... 

Pentru prima oară îmi păru rău că nu stăruisem mai mult asupra 
capitolului „Acustica"” din cartea de fizică. Dacă ar fi fost de față numai 
oceanologul, poate că nu m-ar fi încercat remușcările acestea târzii. Dar 
ghiceam în privirea fetei o ironie care atârna în balanță mai greu decât 
mirarea zgomotoasă a lui Manea: 

— Numai atâta ai învăţat la școală? Cam puţin, amice! Chiar foarte 
puţin! 

Asistenta îmi ţinu partea, făcându-mă să mă simt și mai încurcat: 

— Eşti prea aspru, tovarășe Manea! Doar nu toată lumea se interesează 
de problemele științifice. Mai bine să-i explicăm despre ce-i vorba. 

— Mă rog, mă rog! consimţi el. E domeniul dumitale - n-ai decât să-i 
explici! 

Din spusele Măriei Prodan am reţinut că sunetele a căror frecvență 
depăşeşte 16-20.000 vibrații pe secundă nu pot fi percepute de urechea 
omenească, intrând în categoria ultrasunetelor. Ele acţionează în chip diferit 
asupra ființelor vii. Așa, de pildă, ultrasunetele puternice distrug anumite 
bacterii, iar cele de putere mijlocie au o acţiune binefăcătoare asupra 
organismului omenesc... 

Ziaristul Ionașcu intră în încăpere către sfârşitul expunerii. Se așeză pe 
un scaun și, părând foarte interesat de problemă, scoase din buzunar un 
carnețel şi un creion. Făcu câteva însemnări cabalistice, apoi, aflând de la ce 
începuse discuţia, se arătă nedumerit: 

— Bine, bine, dar ce legătură au toate astea cu peştii? 

— Ce legătură? sări oceanologul, Fenomenul petrecut în acvariu se 
datora vibraţiilor ultrasonore care străbăteau apa! 

— Iar ceea ce a văzut tovarășul Gheorghiu în adâncul mării se explică în 
același fel - reluă Maria Prodan. Întâmplarea a făcut ca el să se afle sub 


vasul nostru tocmai când încercam un nou generator de ultrasunete. Dacă 
am fi lucrat cu o intensitate mai mare, peştii ar fi murit, iar scafandrul ar fi 
simţit că-şi pierde echilibrul şi că surzește. De altfel nici nu ştiu precis ce s- 
ar fi putut întâmpla. Generatorul e foarte puternic, poate cel mai puternic 
construit până acum... 

— La noi în ţară? 

— Nu, tovarăşe Ionașcu. În lume! 

— Interesant... Foarte interesant! Aș scrie ceva despre generator... 

Oceanologul tuși, dregându-şi vocea, dar Maria i-o luă înainte: 

— Nu se poate, tovarășe Ionașcu. Aparatul e abia în faza experimentală. 

— Păcat, suspină ziaristul. Ar fi ieșit un reportaj grozav: „O nouă 
biruinţă a ştiinţei și tehnicii românești! Cel mai puternic generator... " 

Maria, care îl privise amuzată - „şi cu prea multă atenţie pentru un om 
străin!" - mi-am spus eu, descoperindu-mi cu uimire un început de gelozie - 
îi întrerupse peroraţia, întorcându-se către mine: 

— Şi spuneai că mânerele te ardeau? 

Ionașcu o privi uluit. Înţelegând că întrebarea îmi era adresată, i-am 
răspuns afirmativ. 

— Erau de metal? continuă fata. 

— Da... cred că de aluminiu. 

— Atunci explicaţia e simplă: se încălziseră sub efectul puternicelor 
vibrații ultrasonore. 

— La cincizeci de metri adâncime? 

— Chiar la cincizeci de metri! Cu noul nostru generator nu-i de mirare! 

Am rămas pe gânduri, în timp ce Maria vorbea cu înflăcărare despre 
minunatele însuşiri ale undelor ultrasonore. Mă încerca un sentiment ciudat, 
contradictoriu, alcătuit din mulţumire și părere de rău. Aflasem dezlegarea 
întâmplărilor mele submarine, dar se destrămase şi vălul de taină pe care-l 
crezusem aruncat asupra lor. De fapt, numai imaginația mea prea bogată era 
de vină. Ce lucru neobișnuit se putea petrece aici, în Marea Neagră, la 
câţiva kilometri de la țărm? Hotărât lucru - doritorii de aventuri trebuie să le 
caute la Polul Sud ori în... Cum se cheamă ţinutul acela aproape neexplorat 
din Brazilia? A fost și un film turnat de niște italieni... Aha: Matto 
Grosso!... 

— Tovarășe Gheorghiu, vrei s-asculți o poveste? 

Am privit-o nedumerit pe Maria. Avea de gând să-și bată joc de mine? 
Dar fata mă linişti: 


— O poveste ştiinţifică, nu cu Feţi-Frumoși și Co-sânzene. Tovarășul 
Ionașcu vrea să afle cum ne folosim de ultrasunete. Poate că te interesează 
şi pe dumneata... 

Hotărât să încerc voluptatea amară a spulberării oricărei urme de mister, 
m-am apropiat de grupul celor trei. 


SOARTA UNEI DESCOPERIRI 


Te-ai gândit vreodată la soarta curioasă a unor descoperiri? Exemplul 
clasic îl constituie dinamita. Nobel credea sincer că ea va sluji doar 
progresului, uşurând munca oamenilor. Cutremurat la gândul sutelor de mii 
de trupuri sfârtecate de explozii în războaie, şi-a lăsat întreaga avere 
instituției care-i poartă numele, menită să încurajeze cele mai strălucite 
opere paşnice ale omenirii... 

În seara aceea, Maria ne-a povestit tocmai istoria unei asemenea 
descoperiri, a cărei aplicare a depăşit cu mult intenţiile autorului său. Dar, 
spre deosebire de Nobel, creatorul „perit&re"-ului n-a avut niciodată motiv 
de remușcări. [péritère - nume dat de Langevin aparatului său după 
cuvintele greceşti: „peri" (împrejur) şi „tereo" (caut, cercetez). (N. A.)] 

Ca să înţelegi despre ce e vorba, trebuie să ne întoarcem cu aproape 
patru decenii în urmă. 

Primul război mondial era pe sfârșite. Imperiul Kaizerului se afla în 
pragul prăbușirii. Dar submarinele germane, înfricoşătoarele „U-boot'-uri, 
cutreierau încă mările și oceanele globului, torpilând fără alegere vasele de 
război, comerciale și de pasageri ale Aliaților - uneori chiar ale ţărilor 
neutre. Piraţii în uniforme scufundau până şi bărcile de salvare în care se 
înghesuiau supraviețuitorii neașteptatei lor agresiuni. 

Se căuta cu înfrigurare un mijloc eficace de luptă împotriva 
submarinelor. Hidroavioanele şi microfoanele speciale erau neputincioase 
pe timp urât sau când submarinele stăteau la pândă cu motoarele oprite. Şi 
numărul victimelor creştea mereu... 

Nu se poate spune că oamenii de ştiinţă stăteau cu mâinile-n sân. Pe 
birourile amiralităților se îngrămădeau proiecte, care de care mai 
năstrușnice. Un celebru zoolog american propunea englezilor să folosească 
flotile de... lei de mare. „Dresaţi aceste admirabile animale, obișnuindu-le 
să însoţească submarinele engleze - spunea el. Veţi vedea, apoi, că se vor 
ține de submarinele germane şi le vor da de gol!" Un mai puţin celebru 
compatriot al zoologului propunea să fie folosiţi în acest scop... pescărușii. 

Dar răspunsul la această problemă arzătoare avea să-l dea tot bătrâna 
Europă. 

În anul 1918, Paul Langevin, un cunoscut fizician şi un mare patriot 
francez, izbuti să construiască primul aparat de detecție a submarinelor cu 
ajutorul ultrasunetelor. 


Ideea lui păru multora un fel de ou al lui Columb. Încă de la sfârşitul 
secolului trecut se știa că undele ultrasonore sânt reflectate de corpurile cu o 
densitate mai mare decât cea a apei. Dar nimeni nu se gândise că această 
constatare ar putea sluji la ceva. Nimeni -în afară de Paul Langevin. 

„Savantul francez - spunea Maria - a construit un emițător special, care 
trimitea sub apă, în direcţia voită, un scurt semnal ultrasonor. Dacă nu 
întâlnea nimic în drum, semnalul se pierdea în apă. Dacă întâlnea un corp 
oarecare, se reflecta, întorcându-se către emiţător sub forma unui ecou. Cu 
ajutorul calculelor, se putea afla nu numai existența acelui comp - un 
submarin, de pildă - dar şi distanţa până la el. 

Pe acest principiu sânt construite şi aparatele moderne. Numai că sfera 
folosirii lor s-a lărgit foarte mult. Am să vă dau un singur exemplu. 
Închipuiţi-vă că vasul nostru trece pe deasupra unui cârd de peşti... Adică 
nu, s-o luăm metodic. Trebuie să ştiţi, mai întâi, că băşicile înotătoare ale 
peştilor, umplute cu aer, reflectă bine semnalele ultrasonore. Așa că dacă pe 
vasul despre care spuneam se află un generator de ultrasunete, cârdul de 
peşti va fi descoperit cu ușurință." 

Nu m-am putut stăpâni: 

— Va să zică aşa aţi descoperit cârdul de scrumbii?! Am auzit eu 
vorbindu-se la masă, dar n-am înţeles prea bine. 

— Sigur, tovarăşe Gheorghiu! încuviinţă oceanologul. Și după ce o să te 
predăm pescarilor, cu echipament cu tot, o să urmărim alte cârduri... Doar 
studiem migrațiile peştilor! 

. „după ce o să te predăm.pescarilor”... 

Aveam să mă întorc printre ai mei! Uitasem de mustrările care, desigur, 
mă așteptau. Mă gândeam numai că o să-mi reiau de îndată munca de 
operator. Dar mă bucuram prea devreme. Şi asta, fiindcă doritorii de 
aventuri nu trebuie să alerge la Polul Sud ori în înfricoșatele pustietăţi din 
Matto Grosso. Lucruri de mirare se petrec chiar şi pe meleaguri mult mai 
apropiate... 


CÂND „LINIILE APELOR SE ÎNNĂDESC"... 


Mulţumind pentru ceea ce spunea el că va constitui materialul unui 
articol „senzaţional", Ionașcu părăsi laboratorul. Mă pregăteam să-l urmez, 
obosit de îngrămădirea atâtor cunoștințe și impresii noi pe care voiam să le 
rumeg în linişte. Maria mă opri însă, cu o propunere atrăgătoare: 

— Nu vrei să vezi cum se împrospătează acvariul? Peste câteva minute 
începem pescuitul de seară. 

— Minunat! Chiar aveam de gând să vă rog să-mi arătaţi instalaţia. 

— Deocamdată trebuie să rămâi aici. Ne-am cam luat cu vorba şi am 
depăşit ora exactă a pescuitului. Profesorul Jora va sosi dintr-o clipă într- 
alta să examineze noile capturi. Dacă întreabă de noi, spune-i că ne 
întoarcem îndată. Și nu cumva să te atingi de aparate! 

Aş fi vrut să insist, dar n-am mai avut în faţa cui: Maria și oceanologul 
se mistuiseră pe coridor. Furios, am început să măsor laboratorul în lung și 
în lat, cu ochii în podea. Îmi spuneam tot mai îndârjit: „Se poartă cu mine 
de parc-aş fi un ţânc cu pantaloni scurţi: stai aici, du-te dincolo!... Măcar 
dacă ar fi cine ştie ce savanţi! Mare lucru să învârți niște comutatoare ori să 
te uiţi cum*se zbenguiesc peștii în acvariu..." 

În adâncul inimii, simţeam că n-am dreptate. Și poate că tocmai acest 
lucru mă făcea să mă înfierbânt, să caut noi argumente, să amân cât mai 
mult cu putință recunoaşterea netemeiniciei supărării mele... Ţi-am spus 
toate astea, ca să înţelegi starea de spirit în care mă aflam, când am auzit un 
glas autoritar: 

— Bună seara, tinere! 

— 'seara, am mormăit eu fără chef. 

— Dar unde-i tovarăşa Maria? 

Întorcându-se spre cel care intrase pe nesimţite, am recunoscut chelia şi 
ochelarii profesorului Jora. l-am răspuns, pe alt ton decât mai înainte: 

— Trebuie să vină îndată, tovarășe profesor. E la pescuitul de seară. 

Profesorul zâmbi, cunoscând pesemne schimbarea din glasul meu, și se 
îndreptă spre acvariu. Mișcările îi erau încă destul de elastice și i-am 
admirat ţinuta dreaptă, subliniată de croiala impecabilă a costumului de 
culoare închisă. Se opri în faţa acvariului, își scoase ochelarii fumurii și, cu 
o exclamaţie de surprindere, se aplecă înainte, până ce nasul i se lipi de 
pereţii transparenți. Intrigat, m-am apropiat de el, împietrind la rândul meu: 


apa limpede din acvariu se tulburase și peştii, care nu cu mult în urmă 
săgetau printre alge, pluteau acum la suprafaţă, neînsufleţiți... 

— Şi doar te-am rugat să nu umbli la aparate! îmi spuse mai târziu 
Maria Prodan. Putea să ţi se întâmple și dumitale ceva, nu numai peştilor... 

— Nici nu m-am atins, ţi-o jur! 

— Atunci de ce-au murit peştii?... Probabil că ai vrut să repeţi 
experiența pe care ţi-am arătat-o mai devreme și ai folosit o intensitate prea 
mare - încercă Ion Manea să mă tragă de limbă. 

Am protestat, jignit de bănuiala lui nedreaptă. Dar cu ce îmi puteam 
dovedi nevinovăția? Cu ce?... 

Ajutorul îmi veni de acolo de unde îl așteptam mai puţin. Privind apa 
acvariului, la fel de tulbure ca în prima clipă, profesorul Jora spuse ca 
pentru sine: 

— Ar mai putea fi o explicaţie... doar una... 

Fără să răspundă la întrebările noastre, umplu o eprubetă cu apă din 
acvariu şi porni spre laboratorul de chimie, aflat pe alt coridor. Noi am 
rămas să ne scormonim minţile în căutarea unor ipoteze satisfăcătoare, 
oprindu-ne până la urmă la cea emisă de Maria: peştii au fost omorâţi de 
presiunea prea putemică a pompei de absorbţie. În ceea ce priveşte 
tulburarea apei... 

Oceanologului îi veni o idee: 

— Poate că vasul se află deasupra unei ridicături a fundului mării, 
netrecută pe hartă, și pompa a aspirat nisip sau mâl. 

— În orice caz, să-l chemăm şi pe mecanic! propuse Maria. 

Mecanicul, un om mai în vârstă, înzestrat cu o pereche de mustăţi care-i 
acopereau jumătate din faţă, ne demonstră în chip convingător că pompa de 
absorbţie nu putea să aibă nici o legătură cu moartea peştilor. În ceea ce 
priveşte presupusa ridicătură a fundului mării, el naviga prin locurile 
acestea de peste 30 de ani și nu întâlnise așa ceva. 

Nu mai rămânea decât să ne stăpânim nerăbdarea până la întoarcerea 
profesorului. Și acesta nu se lăsă așteptat. I-am citit verdictul în privire, 
înainte de a-l rosti: 

— Tânărul e într-adevăr nevinovat! Moartea peştilor a fost provocată de 
un factor accidental. l-aţi auzit vreodată pe pescari spunând că „liniile 
apelor se înnădesc"? 

Tăcere. Doar mecanicul murmură: 

— Răsuflarea otrăvită a balaurului verde... 


Se opri stingherit, simțind aţintite asupră-i căutăturile noastre mirate, dar 
profesorul îi dădu ghes: 

— Spune, tovarășe Darie! Pe cât înțeleg, e un basm... 

— Un basm, da... ÎI ştiu de la un pescar bătrân, un lipovan. 

— S-auzim! hotărî profesorul. De multe ori creaţiile populare au un 
temei științific. 

Ne-am așezat în jurul mesei încărcate de cărţi, diagrame, rigle de calcul 
--şi mecanicul începu să ne povestească domol basmul pescarului cel viteaz 
şi al fiicei craiului mărilor. 

„„„Cică de mult, tare de mult, pe vremea când apa Mării Negre era dulce 
şi limpede ca apa de izvor, trăia prin părţile noastre un pescar viteaz și 
chipeş cum nu se mai află, cu numele Omer. Şi-i căzuse cu tronc pescarului 
fata cea nespus de frumoasă a craiului mărilor, pe care o zărise plutind pe 
valuri într-o caleașcă de aur trasă de doi delfini. 

Cum-necum, fata îl îndrăgise și ea pe Omer și se jurase că pe nimeni 
altul nu va lua de bărbat. Dar balaurul cel verde din mările asfinţitului 
trimise vorbă craiului că de nu i-o va da pe fiică-sa de nevastă, praf și 
pulbere s-o alege de crăiia lui. 

Cumplită era puterea balaurului și mulţi voinici cercaseră zadarnic să-l 
răpună, plătind cu capul cutezanţa lor. Știind că singur n-o va scoate la 
capăt, Omer îi adună pe soţii săi, pescarii, şi împreună ridicară un munte de 
sare în calea balaurului. Dar fiara cea verde sfărâmă muntele cu ghearele și 
prăvăli stâncile de sare în apa Mării Negre. Apoi suflă mânios pe nări, 
învolburând până în adâncuri mările asfinţitului și prăvălindu-le asupra 
pragului dintre aceste mări și marea noastră. Pragul se rupse și apele 
năvăliră, înecând cetăţile şi orașele de pe ţărmuri. lar balaurul se năpusti în 
palatul craiului şi îi răpi fata... 

Nouă ani în șir se luptară Omer și soţii săi, pescarii, cu balaurul cel 
verde. Răzbindu-l până la urmă cu vitejia lor, îl legară în lanţuri grele de 
stâncile din fundul mării. Și de atunci zace acolo balaurul, înveninând apa 
cu răsuflarea lui de pucioasă şi stârnind furtuni, când încearcă să-și rupă 
lanţurile de 999 de ocale... 

— Vedeţi? izbucni profesorul, cu un aer triumfător. Pescarii au observat 
un fenomen pe care n-au putut să și-l explice știinţificeşte şi atunci au 
născocit „balaurul cel verde din mările asfinţitului”!... 

— Dacă vă referiţi la salinitatea apei de mare, sânt de acord! declară 
solemn Ion Manea. Dar oricât mi-aş sparge capul, nu înţeleg de unde 


cunoşteau creatorii anonimi ai acestui basm geneza Mării Negre! De unde 
au aflat ei ceea ce s-a petrecut cu sute de mii de ani în urmă, când țărmurile 
de miazăzi ale mării de atunci s-au rupt, deschizând drum liber apelor Mării 
de Marmara, Mării Egee şi Mării Mediterane? Să fie oare intuiţia fără greş a 
poporului?... 

Cum nimeni nu se grăbea să răspundă, m-am întors la nedumerirea 
dintâi: 

— 'Toate-s bune, dar de ce au murit peştii? Aş vrea să cunosc și eu 
explicaţia ştiinţifică. 

— Nimic mai uşor, nimic mai ușor! mă încredința profesorul Jora. Apoi, 
către Manea: Dumneata trebuie să-ți aduci aminte ce v-am spus la curs 
despre sulfato-bacterii! 

— Desigur, tovarășe profesor, sânt nişte bacterii care secretă acid 
sulfuric. 

— Ei bine, în Marea Neagră există o pătură subțire otrăvită de sulfato- 
bacterii. Pătura aceasta se află dincolo de 200 metri adâncime, așa că 
viețuitoarele marine nu au de ce să se teamă. Rareori, o șuviță otrăvită se 
strecoară totuşi către suprafaţă - „liniile apelor se înnădesc”. Și pescarii 
spun asta cu multă scârbă şi mânie, fiindcă acidul sulfuric atacă sfoara de 
cânepă din care sânt împletite năvoadele, iar peştii se risipesc încotro văd cu 
ochii. Numai sărmanii prizonieri ai acvariului n-au avut unde să fugă... 

— Credeţi că apa otrăvită a ajuns în acvariu? l-am întrebat eu cu 
îndoială. 

— Analiza de laborator m-a încredințat. 

Domni o scurtă tăcere, apoi lon Manea se lovi cu palma peste frunte: 

— Să ştiţi că şi cârdul de scrumbii şi-a schimbat direcţia! 

— Deci flotila de pescadoare a ieșit degeaba în larg, adăugă Maria. 

— Degeaba? Nu se poate, tovarăși! exclamă mecanicul, chinuindu-și 
mustaţa cu degete tremurătoare. Păi știți dumneavoastră ce-nseamnă asta 
pentru pescari? Întâi le-am fluturat pe la nas coșcogeamite cârd de scrumbii, 
ş-acu' să le spunem: „Paşol na doma"?! 

Profesorul Jora păru să se hotărască: 

Și se îndreptă spre uşă. Dar coincidenţele își au locul și în viață, nu 
numai în romanele de aventuri: comandantul se ivi în prag, spunând cu voce 
tare: 

— Vă căutam, tovarăşe profesor. Cârmaciul m-a anunţat că scrumbiile 
au dispărut brusc de pe banda hidrolocatorului. Să comunicăm flotilei de 


pescadoare să se întoarcă la bază? 

— Nu. Să descoperim din nou cârdul şi să transmitem flotilei noile 
coordonate. 

Am recunoscut în sinea mea, fără părere de rău, că mă înşelasem în 
privinţa profesorului. Era un om minunat! Și admirația mea pentru el crescu 
aflând că graţie hotărâri pe care o luase aveam să asist la investigaţiile 
hidrolocatorului - aparatul emiţător și receptor de ultrasunete. 

Vasul, care plutise până atunci paralel cu coasta, începu să se depărteze 
în larg, tot mai spre est. Cu căștile speciale lipite de urechi, un om din 
echipaj asculta ecoul scurt al semnalelor ultrasonore, transformat în sunet 
perceptibil. Grămădiţi în jurul lui, noi - tinerii - urmăream banda 
înregistratoare a hidrolocatorului. 

De douăzeci de ori mi s-a părut că descopăr cârdul și de douăzeci de ori 
m-am înșelat. După un ceas, apăru în sfârșit pe bandă mult așteptata linie 
care indica amplasamentul cârdului și mărimea lui. Înştiinţat de îndată prin 
telefon, comandantul ne asigură că radiotelegrafistul va transmite fără 
zăbavă flotilei de pescadoare noile coordonate. Apoi ne invită în sala de 
mâncare, unde un ibric uriaş cu cafea fierbinte avea să ne răsplătească 
osteneala şi succesul. 

După a treia ceaşcă, oceanologul răsuflă adânc şi hotărî să se 
îngrijoreze: 

— Să ştiţi că n-o să putem dormi la noapte! 

— Nu-i nimic, îl linişti Maria. Oricum n-ai fi putut să dormi. 

l-am urmărit privirea aţintită asupra barometrului fixat pe perete: 
desprinzându-se limpede pe cadranul alb, lucitor, acul negru al barometrului 
înclina vizibil spre „timp urât”. Într-o străfulgerare, mi-am amintit că şeful 
meu, profesorul Grindeanu, ne prevestise furtuna încă de dimineaţă, datorită 
prietenului său de la Centrul experimental „Infrason”. 

— Dacă-i aşa -spuse oceanologul, bătând în masă cu pumnul -să arătăm 
naturii că nu ne temem de amenințările ei! Cântă-ne ceva, tovarăşe Ionașcu! 

Ziaristul nu se lăsă mult rugat şi-şi aduse acordeonul din cabină. 

În Uniune învățasem să cânt la acordeon. Până să-l aud pe Ionașcu, 
crezusem chiar că am un talent deosebit. După aceea, părerea mi s-a 
schimbat. Nu ştiu în ce măsură te pricepi la muzică, aşa că n-o să-ţi dau 
detalii. E destul să-ţi spun că ziaristul stăpânea la perfecţie „Weltmeister"-ul 
său cu incrustaţii de fildeș. Ca un adevărat virtuos în arta improvizaţiei, 
fiecare melodie cunoscută era pentru el doar canavaua pe care broda un 


șuvoi de arabescuri sonore. Sub degetele lui, acordeonul devenea pe rând 
orgă şi piculină, muzicuţă și flaut, râs și suspin omenesc... 

În drum spre cabină, am aflat cu plăcută surprindere că ziaristul mi-e 
vecin. 

— Nu vrei să intri o clipă la mine? mă invită el, cu un glas îmbietor. 

Am primit -şi nu din politeţe. Ionașcu îmi fusese de la început simpatic, 
iar măiestria lui de acordeonist făcuse ca acestui sentiment nelămurit să i se 
adauge unul mai precis, de admiraţie. Intrând în cabină, am ţinut chiar să-i 
mărturisesc: 

— 'Tovarăşe Ionașcu, acordeonul dumneavoastră m-a fermecat! 

— Da, e straşnic: 120 de başi, 5 registre... 

— Nu zău, fără glumă: unde aţi învăţat să cântați atât de... 

M-am oprit, căutând cuvântul potrivit. „Frumos" -mi se părea sărac şi 
palid. „Minunat" - de o banalitate revoltătoare. „Extraordinar"” - străin 
sferelor eterate ale muzicii... 

Ionașcu nu mă lăsă să trec în revistă toate superlativele limbii române. 
Închizând acordeonul în cutia lui pluşată, îmi aruncă peste umăr: 

— Ia loc, te rog, şi iartă-mă o clipă. 

M-am lăsat pe un scaun, simțind cum mi se scurge oboseala în picioare 
și m-am sprijinit cu coatele de masă. În faţa mea, pe un mic postament, se 
afla o mașină de scris - o vechitură de dimensiuni impresionante. N-am 
îndrăznit să trag cu ochiul la ceea ce scria pe foaia neterminată, ale cărei 
rânduri drepte mă atrăgeau grozav. Ghicind parcă tentaţia împotriva căreia 
luptam, ziaristul se apropie și scoase foaia din maşină, întinzându-mi-o: 

— Nu e forma definitivă, dar poţi să-ţi faci o idee. 

Era un reportaj despre primele zile petrecute pe bord. Cu plăcută 
surprindere am întâlnit și relatarea succintă a salvării mele de către 
scafandrul vasului. 

Înainte de a-mi sfârși lectura, gazda aşeză pe masă o sticlă şi două 
pahare, declarând cu o veselie solemnă: 

— Trebuie să sărbătorim venirea dumitale pe bord! La masă, cum ai 
văzut, nu-i chip. Dacă ar fi după comandant, ne-am cinsti numai cu 
compot... 

După ce licoarea aurie alunecă pe gâtlejurile noastre însetate, Ionașcu 
urmă umplând din nou paharele: 

— Zău, comandantul exagerează de-a dreptul! Mai zilele trecute, bietul 
radiotelegrafist n-a transmis la timp o radiogramă către bază. Ei bine, șeful 


i-a făcut un scandal monstru, declarând că îi va trânti un raport de destituire. 
Și toate astea pentru că Gioni mirosea un pic a vin. Știi, Gioni e numele mic 
al radiotelegrafistului... 

lonaşcu se aşezase în faţa mea, de cealaltă parte a mesei, şi mașina de 
scris mă împiedica să-l văd. Am încercat să o dau la o parte, dar un fir 
electric izolat care pornea din adâncul mașinii către priza de lângă ușă, mi-a 
opus rezistență. Nu îndrăzneam să-l întrerup pe ziarist ca să-l rog să mă 
lămurească. Nici n-a fost nevoie. Surprinzând, pesemne, privirile mele 
intrigate, el se opri în mijlocul unei fraze şi mă întrebă: 

— N-ai mai văzut maşini de scris electrice? Sânt foarte comode: abia 
atingi clapele, şi literele se întipăresc puternic pe hârtie. 

Spre ruşinea mea, cunoșteam doar din auzite această dovadă a 
progresului înregistrat în domeniul dactilografiei. 

Ionașcu mângâie carcasa metalică de pe care vopseaua se scorojise în 
multe locuri: 

— O am de vreo douăzeci de ani... În ultima vreme, încheieturile îi 
înţepeniseră de tot. Făceam bătături la buricele degetelor până să isprăvesc 
o pagină. Ar fi trebuit s-o dau la fier vechi, dar cum să fiu așa de ingrat cu 
prietena care m-a însoțit în toate peregrinările mele? I-au ataşat dispozitivul 
electric şi acum merge de minune. 

Ziaristul oftă, continuând: 

— E veche şi urâtă, ştiu... A trecut de mult de prima tinereţe, ca și mine 
de altfel... Ei, dar să lăsăm lucrurile triste! Dumneata n-ai de ce să te plângi 
- să bem pentru tinereţe! 

Am băut încă un pahar, și încă nu știu câte, am mulțumit pentru 
ospitalitate și am pornit spre cabina mea cu paşi nu tocmai siguri. Ziaristul 
m-a condus până în prag, urându-mi „noapte bună" și înştiințându-mă că în 
ceea ce-l priveşte are de gând să nu se culce până ce nu isprăveşte reportajul 
început. 

Și înainte de a aţipi, copleșit de oboseală, am auzit zgomotul maşinii de 
scris, venind parcă de foarte departe. M-am gândit că Ionașcu va scrie poate 
şi despre ultima noastră întâlnire (lăsând deoparte numărul paharelor de vin 
pe care le-am închinat „pentru tinereţe"...). Îmi şi vedeam numele, tipărit cu 
litere groase pe prima pagină a unui ziar de mare tiraj. Celebritatea mă 
ameţea înainte de a o fi cunoscut cu adevărat!... Nu mă judeca prea aspru 
pentru tresărirea mea de vanitate. Reportajul n-a apărut niciodată. 


O „CIFRATA"! 


M-am trezit pe jos, în mijlocul cabinei. Încă buimăcit de somn, am 
încercat să mă ridic, agățându-mă de un scaun. Abia reuşisem și m-am 
văzut silit să descriu ciudate figuri de dans, ca să-mi păstrez echilibrul. 
Trăiam un adevărat coșmar; podeaua îmi juca sub picioare, căutând parcă să 
mă răstoarne cu orice preţ, pereţii se aplecau gata să mă strivească, trosnind 
din toate încheieturile... Și mai înfricoşător era vuietul care venea de 
pretutindeni, mereu acelaşi sunet adânc şi grav, crescând și scăzând eu 
aceeași ritmică şi exasperantă monotonie: U-ul U-ul U-u!... 

După multe bâjbâieli zadarnice, am izbutit să-mi găsesc hainele și să mă 
îmbrac pe dibuite. Renunțasem, la gândul de a aprinde lumina, ceea ce ar fii 
însemnat o nouă și riscantă expediţie în căutarea comutatorului. În sfârşit 
am ieşit pe coridor, sprijinindu-mă de pereţi şi căutând drumul spre punte. 

Nu eram singurul pe care furtuna îl alungase din cabină. Învăluiţi în 
mantalele de ploaie, profesorul Jora, Ionașcu și oceanologul stăteau lipiţi de 
bordul vasului, încleștaţi cu putere de balustradă. M-am alăturat acestui 
grup tăcut, căutând din ochi sclipirea salvatoare a unui far. Dar, de jur 
împrejur, întunericul ridica ziduri ide nepătruns și marea vuia cu aceiași 
glas ameninţător: U-u! U-u! U-u!... 

Mai văzusem furtuni în viața mea, chiar furtuni pe mare. Numai că le 
admirasem dezlănţuirea de la fereastra vilei ori cel mult de pe faleză. Acum 
însă nu mai simțeam sub picioare pământul dătător de curaj prin masivitatea 
şi neclintirea lui, ci puntea legănătoare a acestei biete coji de nucă. Totul se 
zbuciuma în jurul meu: valurile, urcând la înălțimi de necrezut, aerul 
prefăcut într-o forță care căuta să mă doboare, norii de smoală, întrezăriți la 
pâlpâirea înfricoșată a fulgerelor. Jinduiam mai mult ca oricând adâncurile 
pururi liniștite ale mării, pe care nu le poate tulbura nici cel mai sălbatic 
uragan... 

— Balaurul cel verde își scutură lanţurile! urlă la urechea mea 
oceanologul, căutând să se facă auzit. 

N-aveam nici chef, nici energie ca să-i răspund. Am tăcut până ce, într- 
un târziu, veniră să ne ţină de urât comandantul şi doctorul Glaser. 

— Barometrul oscilează, spuse comandantul. Se pare că furtuna nu va 
mai ţine mult. 

— S-a mai domolit și vântul, adăugă profesorul Jora. Cred că peste 
câteva ceasuri pescarii or să-și poată arunca năvoadele. 


— Urmărim şi acum cârdul de scrumbii? am întrebat eu, uluit. Credeam 
că furtuna... 

Oceanologul se întoarse spre mine: 

— Asta-i furtună? Să fi fost cu noi anul trecut! Atunci nu putea să stea 
nimeni pe punte: valurile l-ar fi măturat într-o clipită. Nici nu credeam că 
mai ajungem înapoi la Constanţa. 

Constanţa... Câtă vreme fusesem în siguranță, alături de tovarășii mei 
din echipa operatorilor submarini, nu dorisem să cunosc orașul pe care-l 
bănuiam pătruns de agitația marilor porturi. Îmi petreceam timpul liber 
citind, jucând interminabile partide de șah cu Brujan sau stând ore întregi pe 
țărm și urmărind jocul capricios al valurilor... Acum însă, cuvintele lui Ion 
Manea mă făceau să mă gândesc cu nostalgie la căsuţele albe zărite din 
goana trenului, la urletul gros și înăbușit al sirenei unui vapor care se 
pregătea să intre în port... Dar toate acestea erau departe, dincolo de bariera 
vântului şi a ploii, pe ţărmul pierdut undeva în vârtejul negurilor 
clocotitoare... 

— Tovarăşe comandant! O „cifrată"! 

Am  tresărit, recunoscând vocea radiotelegrafistului. Silueta lui 
subțiratică se contura în dreptunghiul de lumină al ușii coridorului. Avea în 
mână o hârtie pe care o flutura prin aer. 

Îndreptându-se către subalternul său, comandantul ne strigă, acoperind 
pentru o clipă mugetul furtunii: 

— Vă părăsesc! Trebuie să descifrez radiograma! 

Curând după plecarea comandantului, am rămas singur pe punte. 
Oceanologul pornise către laborator, ca să verifice nu ştiu ce rezultate ale 
unor experienţe. Ceilalţi, spre cabine. Înfăşurându-mă strâns în mantaua de 
ploaie, m-am aşezat pe o ladă - cred că era lada aparatului de televiziune 
submarină. Am stat aşa un ceas, poate două, urmărind sclipirile îngemănate 
ale felinarelor de la pupa. Voiam să închid în mine cât mai mult din 
farmecul ciudat al acestei plutiri în beznă, pe o mare care-și agita valurile ca 
tot atâtea capete de balauri înfometați. 

Era trecut de miezul nopţii când, mijindu-mi ochii osteniţi de veghere, 
mi se păru că zăresc un şir de lumini pâlpâind undeva departe. Încredinţat 
că sânt pescadoarele pe care le aşteptam, m-am repezit_spre cabina de 
comandă. Înăuntru l-am găsit pe Ionașcu, notând în nelipsitul său carneţel 
explicaţiile timonierului. Erau atât de cufundaţi într-o discuţie cu mulţi 
termeni marinărești, încât tresăriră la întrebarea mea: 


— Nu l-aţi văzut pe tovarășul comandant? 

Nu, nu-l văzuseră. De când ne despărțisem pe punte, nu mai fusese în 
cabina de comandă. M-am întors pe călcâie, dar ziaristul mă opri: 

— Eşti tare grăbit? Aș fi vrut să-mi povestești câteva dintre aventurile 
dumitale submarine. Ştii, pentru reportaj... 

Aflând motivul pentru care-l căutam pe comandant, îi mulțumi 
timonierului, îşi strecură carneţelul în buzunar şi declară că vrea să mă 
însoțească. 

Comandantul cedase cabina sa profesorului Jora, pe tot timpul croazierei 
ştiinţifice. Hotărârea aceasta se datora - pare-se - și unui alt impuls decât cel 
al politeţei marinărești. Noua sa cabină era situată chiar lângă cabina 
radiotelegrafistului, care trebuia ţinut din scurt pentru a nu compromite în 
chip iremediabil legătura vasului cu baza. (lonaşcu mi-l prezentase drept o 
victimă a durității comandantului, dar ceilalți mă încredinţaseră că „Gioni” 
e un prea zelos adept al lui Bachus.). 

Din cabina comandantului nu se auzea nici un zgomot. Am bătut la ușă 
încet, apoi din ce în ce mai tare - am strigat, fără să primim nici un răspuns. 

— O fi dormind, sugeră Ionașcu. 

I-am arătat dâra de lumină strecurată pe sub ușă: 

— Îl vezi pe comandant dormind cu lumina aprinsă?... Și-apoi am făcut 
destulă gălăgie ca să-l trezim din somnul cel mai adânc! 

— Atunci? 

— Poate că nu-i în cabină - am îngânat eu nu prea convins. 

Dar comandantul nu era nicăieri pe vas și nimeni nu-l văzuse din clipa în 
care părăsise puntea, cu gândul de a descifra radiograma. Ne-am întors la 
cabina lui, însoţiţi de un întreg alai. Am bătut din nou. Zadarnic. 

Oceanologul se impacientă: 

— Ştiu că nu-i prea elegant, dar... 

Și cu o mișcare impulsivă, se aplecă să privească pe gaura cheii. Se 
ridică însă la fel de repede, aproape strigând: 

— Cheia e în broască! 

Aşadar, uşa era încuiată pe dinăuntru! După un scurt schimb de păreri, 
hotărârăm să-l chemăm pe mecanic cu uneltele sale. Buimăcit de somn și 
îngrijorat, Darie începu să lucreze cu dalta. Mâinile mari, acoperite cu un 
puf bălai, îi tremurau fără oprire. Citeam pe chipul său tulburarea care-l 
stăpânea ca un reflex al emoţiei tuturor. 


O ultimă apăsare, un scrâșnet şi ușa se deschise. În aceeaşi clipă, un val 
de sudoare îngheţată mă năpădi prin toţi porii. Cel pe care-l căutam era 
aşezat la masă, cu corpul aplecat înainte, cu capul căzut pe tăblia de stejar. 
Mâna dreaptă, atârnând fără viață spre duşumea, era încleştată pe mânerul 
unui revolver vechi, cu butoi. 

— Revolverul tovarăşului comandant, murmură mecanicul și începu să- 
şi facă cruce, mărunt şi repede. 


DOVEZILE CRIMEI 


În cărţi, descoperirea unui cadavru declanșează de obicei un adevărat 
ritual, obișnuit în asemenea împrejurări: înștiințarea organelor de miliţie, 
sosirea anchetatorilor și a medicului legist, interogatoriul celor din preajmă, 
percheziţia... Poate că și în viaţă, ritualul acesta e respectat, cu mai multă 
sau mai puţină stricteţe. Mă gândesc, desigur, la ceea ce se petrece pe uscat. 
Căci în situaţia noastră nu putea fi vorba de miliţie și anchetatori, deci nici 
de interogatoriu şi percheziţie. Și dacă nu l-am fi avut cu noi pe doctorul 
Glaser, ne-ar fi lipsit toate elementele unei cercetări cu adevărat ştiinţifice. 
Subliniez: pe doctorul Glaser care, într-o asemenea împrejurare, avea un 
avantaj hotărâtor față de obișnuiţii urmași ai lui Esculap - părăsise de 
curând postul de medic legist al unui oraș ardelean. 

lată ce ne spuse el, terminându-și Investigaţiile: 

— Moartea a survenit, cu aproximaţie, acum un ceas și jumătate. S-ar 
părea că e o sinucidere... 

— „S-ar părea?" exclamă profesorul şi sprâncenele lui se arcuiră a 
nedumerire. 

Doctorul îşi scoase ochelarii și-i șterse îndelung cu o bucată de piele de 
căprioară. S-ar fi zis că puţin îi păsa de nerăbdarea noastră abia reținută. Ori 
poate chibzuia la cele ce avea să ne spună?... În sfârşit se hotărî: 

— Am motivele mele să mă îndoiesc. 

Oceanologul izbucni, neîncrezător: 

— Dar totul pledează pentru sinucidere! 

— Dacă n-aş fi fost cincisprezece ani medic legist, aş fi de părerea 
dumitale. Există însă indicii pe care le poete descifra doar un specialist. 
Primo. Marginile rănii nu sânt arse şi înnegrite de pulbere, aşa cum se 
întâmplă când glonţul e tras foarte de aproape. Secundo... 

— Poate că a ţinut mâna mai departe de tâmplă! 

Doctorul păru să nu ia în seamă întreruperea oceanologului: 

— Secundo. Analizându-se un mare număr de cazuri, s-a stabilit că este 
aproape imposibil să te sinucizi cu un glonţ în tâmplă, dacă nu ţii arma 
întoarsă. Altfel, reculul face ca ţeava să se ridice și glonțul zgârie doar 
pielea capului. Tertio. Admițând că avem de-a face cu una din acele excepţii 
care confirmă regula, glonţul ar fi trebuit să iasă prin creștetul capului. Or, 
glonţul care l-a ucis pe comandant a pătruns de sus în jos. 

Întorcându-se către Manea, doctorul adăugă: 


— În ceea ce priveşte ipoteza dumitale, nu te sfătuiesc să o verifici în 
practică. Chiar controlându-ţi mișcările într-o oglindă, rişti să rămâi cu viaţă 
-dar fără un ochi sau fără vârful nasului. 

Vădit impresionat de argumentele doctorului, oceanologul nu se dădu 
totuşi bătut: 

— Să zicem că aveţi dreptate și comandantul a fost ucis. Unde este 
atunci ucigaşul? Dacă nu are darul de a se face nevăzut, ar fi trebuit să-l 
zărim când am intrat în încăpere. Uşa era doar închisă pe dinăuntru! 

Manea dăduse glas unei nedumeriri generale. Cabina comandantului 
semăna leit cu celelalte de pe vas: o cămăruţă dreptunghiulară cu câteva 
mobile simple. Nici o ascunzătoare posibilă. Ubloul, ca şi ușa, era închis pe 
dinăuntru. 

— Nu ne rămâne decât să ne întoarcem în cabină şi să ciocănim pereţii 
în căutarea unei ieșiri secrete! 

Și cu toate că absurditatea acestei operaţii ni se părea evidentă, am fi 
urmat poate îndemnul lui Ionașcu, dacă Maria nu ne-ar fi oprit: 

— Staţi, tovarăşi! Doar nu ne aflăm într-un castel medieval cu trape şi 
capcane! În loc să ne pierdem vremea cu discuţii inutile, mai bine am 
înştiinţa baza despre sinuciderea comandantului. 

Doctorul Glaser se înclină cu o politeţe uşor ironică: 

— Mă supun majorităţii. De altfel, cercetările abia vor începe când vom 
ajunge la Constanţa. Până atunci, sânt de părere să dregem ușa și să o 
închidem -de astă dată pe dinafară. Nădăjduiesc că nu v-aţi atins de 
NIMIC... 

— Înţelegi? E vorba de amprentele digitale, îmi şopti Ionașcu. Doctorul 
n-a renunţat la ideea crimei... 

Și, cu un gest nelămurit, se îndreptă spre profesorul Jora, care se căznea 
să scrie ceva într-un carnet. Stiloul îi tremura în mână și fu fericit să-l 
încredinţeze ziaristului, o dată cu grija alcătuirii radiogramei către bază. 

Eram strânși în aceeași încăpere care ne văzuse, cu câteva ceasuri mai 
înainte, ascultând sunetele melodioase ale acordeonului. Acum însă, 
comandantul nu se mai afla printre noi... Nu puteam înţelege ce demon al 
deznădejdii îl hotărâse să apese pe trăgaci. În fața ochilor îmi stăruia 
imaginea unei familii fericite, aşa cum o bănuiam din fotografia atârnată pe 
peretele cabinei; comandantul, cu trăsăturile destinse într-un zâmbet, ţinând 
pe după umeri doi băieţi îmbrăcaţi în uniformă de elevi-marinari... 

— Tovarășe Gheorghiu! 


Am tresărit. De la celălalt capăt al mesei, doctorul Glaser mă privea pe 
deasupra ochelarilor, întrebându-mă cu glas stăpânit: 

— Vrei să te ocupi dumneata de uşa cabinei comandantului? Eu mă duc 
la infirmerie să redactez raportul medical asupra... morţii. 

M-aş fi eschivat într-un fel, dar am băgat de seamă că Ionașcu se 
pregătește să ia asupra lui misiunea aceasta nu tocmai plăcută. Și parcă 
toată lumea tăcuse, așteptând răspunsul. Toată lumea -deci şi Maria. 

Luându-mi inima în dinţi, am pornit pe coridoarele tăcute şi pustii ale 
vasului. Mecanicul Darie făcea de strajă în faţa cabinei însemnate cu 
pecetea morţii. l-am spus ce vreau de La el. Fără să scoată o vorbă, se apucă 
să dreagă ușa. Când isprăvi, îşi strânse uneltele și porni spre dormitorul 
echipajului. L-aş fi oprit, dar mă temeam să nu ghicească fiorul care-mi 
acoperea pielea cu un păienjeniș de încreţituri mărunte. 

Am intrat în cabină, ferindu-mă să privesc trupul neînsufleţit și am scos 
cheia din broască. leșind, mi-am dat seama că ar trebui să sting lumina şi 
am şovăit o frântură de secundă înainte de a întinde mâna spre comutator. 
Întuneric. O pală de aer, venită nu ştiu de unde, împinse uşa larg deschisă. 
Am izbutit s-o opresc, dar am scăpat cheia pe podea. Căzuse chiar în 
dreptul fâșiei înguste, de un alb orbitor, aruncată de becul din coridor prin 
deschizătura ușii. Aplecându-mă s-o ridic, am văzut limpede, la capătul care 
se introduce în broască, urma unor colți mai duri decât carnea de alamă a 
cheii. 

Faptul mi se păru întâi lipsit de însemnătate. După ce am închis însă ușa, 
îndreptându-mă spre sala de mâncare, dintr-un colț al memoriei țâșni un 
amănunt întâlnit nu ştiu când, într-o carte de mult uitată: gangsterii folosesc 
un soi de clești subţiri de oţel, cu care... 

De după un colţ al coridorului se auzi zgomot de glasuri. M-am năpustit 
într-acolo, agitând cheia deasupra capului și... m-am ciocnit zdravăn de 
Maria, rostogolindu-mă împreună cu ea pe fâșia lunecoasă de linoleum. 
Avusese pesemne timp să vadă ochii mei strălucind de bucuria descoperirii, 
ori poate chiar cheia, căci am auzit-o murmurând în cădere: „Nici o vorbă!" 

Buimăcit - mai mult de spusele ei decât de căzătură - am ajutat-o să se 
ridice, pierzându-mă într-o puzderie de scuze. Maria se plângea de dureri la 
glezna piciorului drept și-mi venea să intru în pământ de rușine pentru 
stângăcia mea blestemată. 

— Să te ducem la infirmerie - se oferi, galant, ziaristul. 


— Nu, nu! Radiograma nu poate să întârzie!... O să mă ajute tovarășul 
Gheorghiu... ca pedeapsă... 

Ziaristul şi însoțitorii săi își urmară drumul spre cabina 
radiotelegrafistului. Noi pornirăm în direcţia opusă. Șchiopătând ușor, 
Maria se sprijinea de brațul meu. Uitasem de toate, privind pe furiș conturul 
gingaș al chipului ei... 

„Oh, temps, suspends ton vol..." 

Dar timpul era prea grăbit ca să mă asculte... 

Aproape de infirmerie, Maria îmi spuse încet: 

— Arată-mi ce ai găsit. 

Am scos cheia din buzunar și am vrut să-i dau explicaţii. M-a oprit eu un 
gest mut: 

— Să intrăm! 

De obicei, infirmeria era deschisă la orice oră din zi și din noapte. Am 
apăsat deci pe clanță. Uşa era încuiată. Înainte de a ne deschide, doctorul 
Glaser avu grijă să ne întrebe cine sântem și ce vrem. 

— Se teme de ceva, i-am șoptit eu Măriei în vreme ce cheia se răsucea 
în broască. 

— Sau de cineva, îmi răspunse ea la fel de încet. 

Cu un aer absent, doctorul întinse piciorul fetei pe un scaun şi începu să- 
| maseze, cu mişcări precise și repezi. Nu trecu însă o jumătate de minut și 
se ridică supărat: 

— Dumitale îţi arde de glumă! N-ai nimic! 

Maria încuviinţă, liniştită: 

— Aveţi dreptate. Am venit pentru altceva. 

Am tresărit o dată cu doctorul, care o întrebă șovăind: 

— E în legătură cu...? 

— În legătură cu asasinarea comandantului. 

O nouă tresărire. Doar Maria se arătase convinsă că e o sinucidere! Și 
acum... 

Fata zâmbi uşor, mai mult din ochi: 

— Am înţeles că e o înscenare de cum am văzut revolverul în mâna 
dreaptă. Asasinul a uitat sau n-a observat de la bun început un amănunt 
esenţial: comandantul era stângaci... 

Revenindu-mi din uimire, am hotărât să-mi dovedesc și eu 
perspicacitatea şi i-am întins doctorului cheia pe care o ţinusem strânsă în 
pumn. Se uită la ea nedumerit, apoi la mine, întrebător. l-am arătat urmele. 


— Ce-nseamnă asta? 

— Asta înseamnă că pentru a fi în siguranță nu-i destul să încuiaţi uşa: 
trebuie să scoateţi cheia din broască! 

Și i-am descris cleştele subţire, cu colții ascuţiţi şi puternici - auxiliar 
prețios al spărgătorilor. Introdus în broască pe dinafară, el apucă zdravăn în 
fălcile lui de oţel capătul cheii, care se răsuceşte ascultătoare la dreapta sau 
la stânga... 

— A căzut deci și ultimul văl, murmură gânditor doctorul Glaser. 

Maria îi aruncă o privire pătrunzătoare: 

— Ultimul? Nu, tovarăşe doctor. Trebuie să aflăm mai întâi mobilul 
crimei. Și nici atâta nu-i de-ajuns. Ultimul văl este cel care acoperă chipul 
ucigașului! 


DE CE „SĂ CONTINUĂM"? 


N-am mai întrebat-o pe Maria de ce mă oprise să împărtășesc tuturor 
descoperirea mea. Comandantul fusese ucis, nu mai încăpea nici o îndoială. 
Şi ucigașul se afla printre noi. Nu trebuia să fii un Sherlock Holmes pentru 
a înțelege că orice indiscreţie l-ar fi făcut să-și îndoiască măsurile de 
precauţie. 

— Să-l lăsăm deci să creadă că înscenarea i-a reușit pe deplin, hotărî 
Maria. Și pentru ca întrevederea noastră să nu i se pară suspectă, l-aş ruga 
pe tovarășul doctor să-mi bandajeze piciorul, iar pe tovarășul Gheorghiu să- 
mi slujească mai departe drept punct de sprijin, chiar dacă rolul nu-i prea 
plăcut... 

Săgeata mă nimeri în plin. Nu era însă momentul potrivit pentru un duel 
verbal, așa că am lăsat răspunsul pentru mai târziu. 

(Ţi se pare desigur ciudată idila ţesută în împrejurări atât de tragice. În 
definitiv, aş fi putut s-o întâlnesc pe Maria la o reuniune, sau pe o bancă 
într-un parc... Mă întreb chiar dacă... Dar să lăsăm parantezele! Mă crezi 
ori nu, O dată ce am început povestirea trebuie s-o duc până la capăt.) 

Înainte de a părăsi infirmeria, am încercat să desluşim punctul luminos 
în bezna care ne înconjura de pretutindeni: mobilul crimei. Aveam un singur 
indiciu, care nu făcea decât să ne mărească încurcătura: radiograma 
dispăruse, împreună cu codul de cifru. În safe-ul comandantului, 
întredeschis în clipa intrării noastre în cabină, se aflau doar mai multe 
pachete cu hârtii de 100 şi 25 de lei - salariile oamenilor din echipaj. De aici 
puteam deduce că nu intenţia de jaf înarmase mâna agresorului. 

Dar cine să fi fost agresorul? Oamenii din echipaj îl cunoşteau pe 
comandant de pe vremea când vasul nu fusese încă utilat pentru cercetări 
oceanografice. Navigaseră împreună ani de zile, făcând naveta între 
Constanţa şi porturile sovietice și bulgărești. În tot acest timp se înțeleseseră 
de minune. Veghind cu severitate la păstrarea disciplinei pe bord, 
comandantul știuse totodată să câştige inima echipajului printr-o atitudine 
dreaptă, nepărtinitoare, prin felul în care împărtășea bucuriile și durerile 
fiecăruia dintre subordonații săi. Cel puţin aşa ne asigurase mecanicul 
Darie, adăugând că singurul element de discordie îl constituia „beţivul de 
radiotelegrafist"... 

Radiotelegrafistul?! E greu de crezut că un om se hotărăşte să ucidă doar 
pentru că i s-au făcut mustrări îndreptățite. Admițând un acces de furie 


alcoolică nu puteam explica ingenioasa înscenare care dovedea o minte mai 
mult decât lucidă. 

Pe cine să învinovăţești atunci? Crima ar fi putut fi la fel de bine 
săvârşită de unul din pasagerii temporari ai vasului. Dar cum să arunci o 
bănuială atât de îngrozitoare asupra unor oameni ca profesorul Jora, 
ziaristul Ionașcu, oceanologul, Maria, doctorul Glaser?... Pe ultimii doi îi 
scotea de altfel din cauză tocmai dezvăluirea adevărului care se ascundea 
sub înscenarea de sinucidere. 

Îmi dădeam seama cu multă strângere de inimă, că apar drept cel mai 
suspect în ochii multora. Ajunsesem pe vasul oceanografie datorită unui 
foarte ciudat concurs de împrejurări. Şi nu rămăsesem ultimul pe punte, 
expediindu-mă fără martori în faţa sublimului tablou al furtunii?... 

Când ne-am întors în sala de mâncare, lonaşcu ne privi cu o expresie 
indefinită întipărită pe chip. Maria mă ţinea încă de braţ şi șchiopăta foarte 
natural, cu glezna strânsă în bandajul imaculat. Am crezut că deslușesc în 
ochii ziaristului un strop de invidie pentru situația plăcută în care mă 
aflam... Profesorul Jora ne întinse o radiogramă de la baza. Erau doar 
câteva cuvinte: „Continuaţi drumul spre Constanţa cu maximum de viteză!" 
Ne-am privit miraţi: să continuăm drumul spre Constanţa?... Vasul urmărea 
încă uriașul cârd de scrumbii în drumul său către sud! 

Amânând dezlegarea enigmei, profesorul Jora ceru timonierului să 
pornească îndată spre Constanţa. Sleiţi de nesomn și de emoţii, am hotărât 
să ne odihnim măcar două-trei ceasuri, până la intrarea în port. 

Frânt de oboseală, m-am trântit pe pat fără să mă mai dezbrac. Dar un 
gând obsedant mă împiedica să dorm: de ce ne-au răspuns să continuăm 
drumul spre bază? De ce să continuăm?... 

În cabină era o zăpuşeală cumplită. Am deschis ubloul şi o rafală de 
stropi săraţi îmi biciui faţa. Răceala apei risipi moleşeala care mă 
cuprinsese. Dar aceeaşi întrebare chinuitoare îmi înfierbânta creierii: de ce 
să continuăm”... 

Închizând ochii, am scos capul prin deschizătura rotundă a ubloului. Și 
cum stăteam în bătaia din ce în ce mai domolită a vântului, am auzit un 
plescăit - ca și cum un corp nu prea greu ar fi căzut în mare. Zadarnic însă 
am încercat să străpung cu privirea vălurile moi de întuneric şi ceaţă. lar 
auzul meu, încordat peste măsură, n-a mai desluşit nimic în afara 
zgomotelor obișnuite ale mării. 


M-am așezat din nou pe patul îngust, hotărât să dorm, să dorm cu orice 
preţ. Şi tocmai când renunțasem să mai dezleg misterul radiogramei, am 
sărit deodată în picioare, cuprins de aceeași binecuvântată frenezie oare-l 
făcuse odinioară pe Arhimede să alerge gol pe străzile Siracuzei strigând 
„Fureka!"! [Eureka - am găsit -în vechea limbă greacă. (N. A.)] Alergând și 
eu pe coridor, spre cabina radiotelegrafistului, îmi stăpâneam răcnetul de 
izbândă: „Radiograma! Radiograma dispărută!" 

Ușa cabinei de radiotelegrafie era întredeschisă. Am intrat. Un puternic 
curent de aer făcu să zboare hârtiile de pe masa în faţa căreia nu era nimeni. 
Am îmbrățișat încăperea cu o privire circulară: patul răvășit, aparatele 
sfărâmate, scaunele trântite pe jos, ubloul atârnând într-o singură balama... 
Pustietatea şi atmosfera de distrugere au făcut asupra mea o impresie mai 
zguduitoare decât descoperirea comandantului ucis. Nervii mi-au cedat. 
Scoţând un țipăt, un singur țipăt de groază, m-am prăbușit pe podea. 


O CONCLUZIE CARE SE IMPUNE DE LA SINE 


Când mi-am venit în fire, eram tot în cabina de radiotelegrafie, 
înconjurat de figuri cunoscute. Am izbutit să îngân: 

— Unde-i radiotelegrafistul? 

— Îl căutăm încă, îmi răspunse profesorul Jora. Dar ce-i cu dumneata? 
Cum ai ajuns aici? 

Respirând încă o dată din sticluţa pe care mi-o întindea doctorul, m-am 
simţit în stare să leg câteva cuvinte. Ideea mea că prin radiograma cifrată, 
dispărută din cabina comandantului, ni se dăduse dispoziţia de întoarcere, 
fu primită cu exclamaţii aprobative. Radiotelegrafistul dispăruse însă fără 
urmă. Şi - încă o lovitură pentru mine - o dată cu el dispăruseră din magazia 
de materiale velomotorul şi costumul de scafandru autonom. 

Aflând şi această veste mi-am pierdut cumpătul. Mai târziu, doctorul 
Glaser mi-a explicat cu lux de amănunte că șocul nervos pe care-l suferisem 
îmi dăduse o amnezie parțială. Cu alte cuvinte, uitasem discuţia de la 
infirmerie. Într-adevăr, m-am pomenit urlând: 

— El e ucigașul! Căutaţi cleştele! Căutaţi cleştele! 

Sub privirea consternată a doctorului și a Măriei, am scos apoi cheia din 
buzunar şi am întins-o ziaristului, care se afla mai aproape de mine: 

— Urmele... urmele de colţi... Cu cleştele a întors cheia... pe 
dinafară... 

Ionașcu se lumină deodată: 

— Passepartout-ul gangsterilor! 

Și se repezi la dulăpașul radiotelegrafistului, deschizându-l dintr-o 
smucitură. Îi vedeam doar spatele masiv, î: n timp ce el cotrobăia prin 
hainele celui dispărut. În sfârşit se întoarse către noi, triumfător, ţinând între 
degete un cleşte prelung, cu reflexe albăstrii. 

Concluzia se impunea de la sine. Ionașcu nu făcu decât să o rostească cu 
glas tare: 

— Deci radiotelegrafistul este cel care l-a ucis pe comandant. 

— Mobilul? aruncă, scurt, Maria. 

— Știu şi eu? Ca să se răzbune pentru mustrările primite în faţa 
echipajului... Dar nu! Cleştele acesta nu se află în mâna oricui! Poate că 
radiotelegrafistul era un tâlhar camuflat. Încercând să deschidă safe-ul 
comandantului, acesta îl surprinde și... 

— Atunci cum de a plecat fără să ia banii din safe? întrebă oceanologul. 


— Adevărat. Dacă ar fi urmărit numai asta... 

Ionașcu stătu o clipă pe gânduri şi reluă, inspirat: 

— Acum ştiu! Radiotelegrafistul era un spion care voia să fugă din ţară 
şi radiograma cifrată îl demasca! Parcă văd scena: pătrunde în cabina 
comandantului sub un pretext oarecare, înțelege din tulburarea lui că a fost 
demascat şi-l ucide. Distruge apoi radiograma, ia codul de cifru - pentru 
care va primi bani grei în Apus - şi se întoarce în cabina lui... 

— O-ntrebare, îl întrerupse oceanologul. De ce n-a fugit imediat? 

— Pentru că vasul plutea înspre sud, într-o direcţie favorabilă planurilor 
sale. Abia când am pornit spre Constanţa... 

Manea îl întrerupse din nou: 

— Ar fi putut să nu transmită conţinutul celei de a doua radiograme. 

Ziaristul cugetă puţin și păru să-și amintească ceva: 

— Eram lângă el şi ascultam la receptorul suplimentar! Deci, când am 
pornit spre Constanţa, se hotărăște să mizeze totul pe o carte. Se strecoară în 
magazie, pune mâna pe velomotor şi pe echipamentul de scafandru 
autonom și se aruncă în mare, după ce distruge aparatul de radiotelegrafie - 
asta ca să nu comunicăm cu baza. 

Demonstrația era de o logică atât de strânsă, încât nu-mi venea să cred 
că ţâşnise aşa, spontan, din creierul ziaristului. Semăna prea mult cu intriga 
abilă a unui roman senzaţional. Și totuși, până la proba contrarie, rămânea 
cea mai veridică explicaţie a întâmplărilor petrecute pe vas. 

Aşa se lămurea pesemne și plescăitul pe care-l auzisem cu puţin înainte. 
Am vrut să împărtășesc şi celorlalți acest amănunt. Dar Ionașcu nu 
isprăvise: 

— Dacă ipoteza mea corespunde realităţii, fugarul n-a ajuns prea 
departe. Consider că este de datoria noastră să-l urmărim şi să-l predăm 
autorităţilor. 

— Cum să-l urmărim? am oftat eu cu amărăciune. Pentru asta ne-ar 
trebui un submarin! 

Cred că nu-i nevoie să te conving că vorbeam astfel fiind de bună- 
credință. Aş zice chiar că eram cel mai interesat în prinderea ipoteticului 
spion. Împărtăşind indignarea şi ura celorlalți faţă de el, mă gândeam 
totodată şi la nepreţuita peliculă pe care înregistrasem goana delfinilor 
vânători de scrumbii. Reuşita fugii spionului ar fi însemnat pierderea acestei 
scene unice în analele cinematografiei submarine. 


Dar cum să nu remarc zădărnicia acţiunii propuse de Ionașcu? Odată 
cufundat sub valuri, fugarul nu mai avea de ce să se teamă. Baloanele cu 
oxigen- umplute cu o zi înainte -ṣi motorul electric, îi asigurau drumul până 
la ţărmul străin spre care, desigur, se îndreptase. 

Profesorul Jora ascultă în tăcere aceste argumente și repetă, 
accentuându-le, cuvintele din radiogramă: 

— Continuăm drumul spre bază cu maximum de viteză! 

— Şi dacă spionul are un complice pe bord? ne înfricoșă ziaristul. 

— Ce propui? 

— Să nu-l părăsim pe timonier nici o clipă! Acum soarta vasului e în 
mâinile lui. 

Ne-am  îngrămădit în cabina de comandă. Vădit impresionat de 
atmosfera care domnea pe vas, timonierul se strădui să ne liniştească - 
încercând să se liniştească el însuși: 

— În câteva ceasuri vom zări luminile Constanţei... Nimeni nu-i spuse: 
„Te înşeli, timonierule!" Dar unul dintre noi gândea așa. 


UN VAS LA TRIBORD 


Ne împărțisem în două grupuri. Profesorul, Maria.şi oceanologul stăteau 
lângă uşa cabinei, discutând cu voce înceată. Ionașcu și cu mine ne ațineam 
în preajma timonierului, urmărind împreună 6u el acul busolei magnetice și 
privind marea prin geamurile groase, menite să reziste biciuirilor furtunii. 

Trecuse un sfert de oră - sau poate nici atât. Fără veste, lonaşcu se repezi 
şi apucă roata cârmei cu amândouă mâinile. Sub ochii uluiţi ai timonierului 
puse banda dreaptă, urlând: 

— Lumini la babord! 

Vasul se cutremură, prăvălindu-se pe o parte. Surprinşi de această 
manevră neașteptată, ne pomenirăm aruncaţi pe podea. Cârma, rămasă 
liberă, se mai învârti de câteva ori în dreapta şi-n stânga, până ce timonierul 
puse iar stăpânire pe ea. M-am ridicat cu greu, pipăindu-mi cucuiul care 
începea să mi se profileze în frunte și l-am văzut pe Ionașcu ţinându-se de 
cutia busolei. Părea că suferă cel mai mult în urma căzăturii și se plângea 
că-l doare tot corpul. 

— Nu-i nimic! i-o tăie scurt oceanologul. Nici noi n-am căzut pe moale! 

Profesorul îl privi mustrător. Îşi zicea pesemne că ziaristul fusese destul 
de pedepsit pentru halucinaţia lui. Căci cum puteam numi altfel motivul 
gestului său necugetat, de vreme ce marea era pustie de jur-îm-prejur?... 

Timonierul refăcu capul la compas [Cap la compas - drumul urmat de 
navă, indicat de compas (busolă). (N. A.)] - ajunsesem cu prova spre sud - 
şi lucrurile își reluară mersul firesc, cu deosebirea că lonaşcu nu mai ședea 
lângă cârmă. Şchiopătând și ţinându-se de coaste, pornise către cabina lui. 

Abia plecase şi Maria fu cuprinsă de remușcări: 

— Ne-am purtat urât, foarte urât... Poate că bietul Ionașcu are nevoie de 
doctor... 

— Trec pe la tovarășul Glaser și îl rog să-l consulte - am spus eu. 

Doctorul Glaser era la infirmerie. Aflând cele întâmplate, își luă trusa și 
mă însoţi spre cabina ziaristului. Când am ajuns în faţa ușii, am auzit 
răpăiala grăbită a maşinii de scris. 

— Nu pare aşa de bolnav, se miră doctorul. 

Am bătut la ușă. 

— Cine-i? întrebă o voce slabă. 

— Gheorghiu. 

— O clipă... 


Se auziră nişte foşnete nelămurite, apoi zgomotul unor pași înceţi, 
şovăitori. Uşa se deschise. L-am lăsat pe doctorul Glaser să treacă înainte. 

În maşina de scris, o foaie albă neîncepută. Urmărindu-mi privirea, 
ziaristul socoti că trebuie să-mi dea explicaţii: 

— Am încercat să mai uit de dureri, terminând reportajul. 

Doctorul îl privi pe deasupra ochelarilor: 

— Ai dureri chiar aşa de mari? 

— Grozave, doctore, grozave! 

— Curios! Am constatat doar nişte contuziuni superficiale. Nădăjduiesc 
să nu fie vorba de o leziune internă... 

Ziaristul ridică din umeri, cu un aer resemnat. 


K 


Am stat în cabina de comandă până aproape de ivirea zorilor. Toți aveam 
o înfăţişare spectrală: palizi, traşi la față, cu ochii înroșiți de nesomn. Ne 
mai ținea pe picioare numai gândul că vom ajunge îndată la Constanţa. 

Furtuna se potolise. Vântul mai bubui de câteva ori în geamuri și tăcu. 
Se ridicară și negurile, dezvelind trupul plumburiu al mării. Dar ţărmul nu 
se zărea nicăieri. 

Mai trecu un ceas. Urmăream cu îngrijorare crescândă cuta care se 
adâncea tot mai mult între sprâncenele timonierului. Privind încă o dată 
marea, la fel de nesfârșită, el înțepeni cârma, se apropie de telegraful 
maşinilor şi aduse coarnele de aramă la „Stop”. Apoi se întoarse către 
profesor. 

— Nu mă încumet să duc vasul mai departe. Până acum ar fi trebuit să 
ajungem la Constanţa. 

— Poate că nu sântem departe, îl încurajă Maria. 

— Nu mai ştiu ce să cred. Am mers cu maximum de viteză și am ţinut 
cu dinţii capul la compas. Aici e un lucru pe care nu-l înțeleg... 

— E adevărat că după cele întâmplate ne putem aștepta la orice, spuse 
profesorul, pe gânduri. 

— Dumneata ce propui? se adresă Maria timonierului. 

— Să stăm pe loc până ce voi putea face punctul [A face punctul - 
determinarea coordonatelor punctului unde se află nava, cu ajutorul 
instrumentelor de bord. (N. A.)] într-adevăr, dacă furtuna trecuse, cerul 


rămăsese acoperit. Nu ne rămânea decât să așteptăm ca soarele să-și arate 
faţa măcar pentru câteva clipe. Dacă aparatul de radiotelegrafie n-ar fi fost 
stricat, am fi încercat să intrăm în legătură cu baza. Așa însă... 

— Trebuie să stabilim, măcar cu aproximaţie, locul în care ne aflăm! 
hotărî profesorul, ridicându-se de pe scaun. Să mergem la aparate. 

Maria se lumină: 

— Sigur! Să vedem ce spune hidrolocatorul! 

Am tresărit. Ce putea să ne spună hidrolocatorul despre coordonatele 
vasului? Doar nu era totuna cu descoperirea cârdurilor de peşti! I-am însoțit 
totuși pe Maria şi pe oceanolog în cabina cunoscută, unde același om din 
echipaj puse în funcţiune aparatul emițător-receptor de ultrasunete. De astă 
dată, aparatul avea să joace rolul unei sonde perfecționate. 

Închipuieşte-ţi că o puternică rază ultrasonoră izbeşte fundul mării, se 
reflectă și este captată de receptorul hidrolocatorului. Cunoscând viteza ei 
de propagare în apă, o simplă operaţie aritmetică îţi va da adâncimea mării 
în punctul respectiv. Acum intră în acţiune batigrama |[Batigrama - harta 
adâncurilor marine. (N. A.)] alcătuită tot pe baza sondajelor ultrasonore. 
Comparând adâncimea indicată de hidrolocator cu batigrama și cunoscând 
direcția urmată de vas, vei şti cu oarecare aproximaţie unde te afli. 

Maria întinse pe masă harta adâncurilor Mării Negre, prevenindu-mă: 

— Să nu te aștepți la cine ştie ce abisuri ameţitoare. Adâncimea maximă 
e de numai 2246 metri - şi asta departe, în larg. 

— Nu mi se pare chiar aşa de puţin, am îngăimat eu, copleșit. 

— Faţă de cei 10.863 metri din groapa Filipinelor... Dar fii pe pace; 
aici, lângă țărm, nu-s nici 100 de metri. 

Precizarea nu era de natură să mă liniștească. În definitiv, la 10.000 sau 
la 100 de metri adâncime te poţi îneca la fel de iremediabil! 

Vrând să ne demonstreze cunoştinţele lui în materie de hidrolocaţie, 
Manea își puse căștile receptorului la urechi. Maria și cu mine ne-am 
mulțumit să privim ferestruica în spatele căreia se desfășura banda 
înregistratoare. Şi din prima clipă am rămas fără grai, urmărind cifrele de pe 
bandă: 1.480 - 1.475 - 1.479 - 1.483 -1.467 - 1.480... 

Maria își regăsi cea dintâi cumpătul: 

— Nu se poate!... Aparatul ne înşeală!... 

— Ce spui? se oțări Manea scoțându-și căștile ca să o poată auzi. 

— Nu e bun aparatul! 


Oceanologul se ridică și ne dădu la o parte, cu un gest semnificativ: „De 
ce vă băgaţi, dacă nu vă pricepeţi?" Dar pe chipul lui se întipăriră semnele 
aceleiaşi uluiri. Se întoarse la aparat, îl opri, îl puse iarăși în funcţiune și 
privi banda înregistratoare, care se încăpățâna să arate aceeași adâncime de 
necrezut. 

Atunci se aplecă asupra hărţii, gândind cu voce tare: 

— N-am avut când să trecem de jumătatea apuseană a mării... 

Peste umărul lui am urmărit pe hartă linia care unea toate punctele având 
adâncimea de 1.500 metri. Ea trecea departe de ţărmul românesc, 
apropiindu-se la nord de coastele Crimeei, iar la sud-vest şi sud de țărmurile 
bulgar şi turc. 

Aflând rezultatele sondajului, profesorul Jora trecu îndată la verificarea 
lor cu ajutorul instalaţiilor de pe bord. În primul rând, ne-am convins că 
adâncimea era reală coborând în mare sonda cu explozie. În clipa când 
soneria şi becul roşu ne dădură de veste că sonda a ajuns pe fund, acul 
indicator al troliului ne încredința că s-au desfăşurat 1.480 metri de cablu. 
Urmară şi alte cercetări, al căror rezultat nu ne îngăduia - din păcate - să fim 
prea optimişti. 

Strângându-ne în jurul lui, profesorul Jora ne înfățișă situația fără 
ocolișuri: 

— Ne aflăm departe de țărmul nostru. Cercetările pe care le-am efectuat 
au dat rezultate categorice în această privinţă. 

— Poate că sântem în apropierea țărmului sovietic sau bulgar - am 
îndrăznit eu să sugerez, cu gândul la batigramă. 

— M-aş fi bucurat să fie așa. Am terminat însă chiar acum analiza unor 
probe de apă. Salinitatea este atât de ridicată, încât am toate motivele să 
cred că ne aflăm în apropierea Bosforului. 

— De altfel, adăugă oceanologul, aparatele ne-au semnalat prezența 
celor doi curenţi contrari: curentul de suprafaţă, dinspre Marea Neagră spre 
Marea Marin ara şi curentul de profunzime, cu sens invers. 

— Şi lucrul cel mai grav - reluă profesorul - este că vasul, plutind în 
derivă [Deriva - deplasarea involuntară a unui vas, datorită vântului sau 
curenților marini. (N. A.)] se supune acțiunii curentului de suprafaţă, 
îndreptându-se încet către țărm. Trebuie să facem ceva! 

În contrast cu calmul său obișnuit, profesorul Jora începu să măsoare 
puntea legănătoare a vasului. Îl urmăream intrigat, căutând să înţeleg 
motivul sau motivele pentru care îl îngrijorează într-o asemenea măsură 


apropierea de țărmul străin. Şi deodată am văzut în fața ochilor pagina de 
ziar în care era publicat interviul dat de profesor unui redactor al 
„Agerpres"-ului. lată de ce numele lui mi se părea cunoscut! 

Dacă mi-amintesc bine, profesorul Jora se întorcea de la Cairo, unde 
avusese loc un congres internaţional al oceanologilor. În drum spre ţară, se 
oprise o zi la Istambul așteptând motonava „Iransilvania"”. Seara, în holul 
hotelului la care trăsese, fusese acostat de un grup de legionari care-i 
ceruseră să rămână în „lumea liberă". Respinşi cu indignare, cavalerii bâtei 
trecuseră la insulte și la lovituri. Profesorul abia reușise să scape, cu 
ajutorul unor pasageri atraşi de zgomot. Poliţia sosise prea târziu, după ce 
agresorii se făcuseră nevăzuţi, ducând cu ei, ca trofeu cucerit în lupta 
„ideologică"”, ceasul și portofelul victimei. Pe bună dreptate se temea 
profesorul de reluarea unei asemenea dispute!... 

Mai trecu o jumătate de oră. Vremea se schimbă. Ne pomenirăm deodată 
că soarele ne zâmbeşte printre nori. Ce-i drept, era un soare încă palid și 
fără putere, făgăduind abia lumina şi căldura pe care le aşteptam. Fu însă de 
ajuns ca oamenii să se mişte pe punte cu mai multă vioiciune şi ca nădejdea 
să se întărească în inimi: „Ai noștri n-or să ne părăsească! Or să ne caute 
peste tot!" Răspunzând parcă acestor dorinţi tăcute, glasul timonierului se 
înălță în văzduhul tot mai limpede al dimineţii: 

— Un vas la tribord! 


ULTIMUL VĂL 


Vasul părea a nu fi cu mult mai mare decât șalupa echipei noastre de 
operatori cinematografici submarini. O clipă am crezut chiar că tovarășii 
mei, aflând cine ştie cum cele întâmplate, vin să ne dea ajutor. Mi-am dat 
însă repede seama că forma și aparatura vasului îmi sânt necunoscute. 

Distanţa era încă prea mare ca să se poată stabili naționalitatea vasului 
după pavilioanele de pe catarg. Oceanologul se bucură totuşi: 

— Vine ajutorul, tovarăși! 

Privind cu încordare vasul care despica valurile în plină viteză, 
timonierul clătină din cap: 

— N-are cum să vină din direcţia asta. Soarele-i în stânga și vasul vine 
din faţă - deci de la sud... 

Apropiindu-se la 30-40 de metri, vasul stopă. Câţiva oameni îmbrăcați 
în haine de pescari se rezemau de niște lăzi puse claie peste grămadă tocmai 
la mijlocul punţii. Ducând la gură pâlnia strălucitoare a portvocei, unul 
dintre ei ne strigă: 

— Ohe! Căpitanul vasului „Perla Orientului" întreabă cine sânteţi? 

Portvocea dădea cuvintelor o rezonanţă aspră, metalică, nepotrivită cu 
numele atât de gingaș al vasului. Dar lucrul cel mai interesant era că aceste 
cuvinte fuseseră rostite în românește. 

Glasul profund al doctorului bubui peste ape: 

— Vasul oceanografie „Marea Neagră", sub pavilionul Republicii 
Populare Române! 

— Aveţi nevoie de ajutor? Vă putem remorca... 

Propunerea era firească şi ispititoare. Mai puţin firească ni se părea însă 
apariţia vasului, care nu semăna de loc cu obișnuitele barcazuri şi 
pescadoare. Am mulțumit deci politicos, declarând că aşteptăm ajutor din 
țară. 

Înfăţişarea paşnicului avizo se schimbă ca prin farmec. Oamenii 
îmbrăcaţi în haine de pescari își lepădară prefăcuta lor nepăsare. Cu mișcări 
iuți şi precise, care dovedeau repetiții îndelungate, ei dădură lăzile la o 
parte, scoțând la iuţeală un tun-revolver Hotchiss. 

Un trăsnet din senin n-ar fi produs asupra noastră efectul acestei scene. 
Rămăsesem ca niște stane de piatră, încercând să înțelegem ce se petrece. 
Numai oceanologul gesticula furios, dar nici un sunet nu-i ieşea din gura 
larg deschisă. 


— Acum cred că o să ne urmaţi de bună voie,se auzi vocea 
batjocoritoare a unui bărbat înalt, îmbrăcat într-o manta neagră de cauciuc, 
care luase portvocea din mâna matrozului încremenit în poziţie de drepți. 
Am ghicit în el pe comandantul avizou-lui - și nu m-am înșelat. 

— Ce-nseamnă gluma asta? ţipă doctorul. 

— Nici o glumă, stimate domn! Vom trimite câțiva oameni care vor 
prelua comanda vasului. Și nu încercaţi să vă împotriviţi, dacă nu vreţi să 
faceți cunoștință cu peştii şi altfel decât privindu-i de după geamurile 
acvariului! 

Într-adevăr, palancurile avizo-ului coborau pe apă o barcă în care se 
instalaseră patru oameni înarmaţi cu puști. 

— Ce facem, tovarăși? întrebă profesorul. E o provocare vădită! 

— Ce putem face? Ne supunem forței brutale! Ne-am întors miraţi, 
recunoscând glasul lui Ionașcu. Prinşi de evenimente, nici nu băgasem de 
seamă când ajunsese pe punte. 

Oceanologul îşi recăpătă în sfârşit graiul: 

— Cum, tovarăşe Ionașcu, vreți să-ncăpem ps mâna acestor pirați? 

— Să lăsăm cuvintele mari, îl repezi Ionașcu. Dumneata, tinere, eşti 
probabil imun la gloanţe. Eu nu... Ori poate ai un tun ascuns în buzunar și 
vrei să rezistăm eroic? 

Tonul ironic al ziaristului ne supără și ne surprinse totodată. Avea însă 
dreptate în ceea ce spunea: nu puteam să ne împotrivim atacatorilor. Vasul 
era echipat pentru cercetări ştiinţifice, nu pentru război. 

— De ce să ne primejduim zadarnic viaţa? reluă Ionașcu, simțind că 
hotărârea noastră se clatină. O să ne plângem ambasadei române şi o să ne 
întoarcem în patrie. Dar până atunci!... 

Am refăcut de mai multe ori asociaţia de idei care m-a dus la aflarea 
unei căi de ieşire din această situaţie. Fusesem foarte intrigat de spusele 
ofițerului de pe avizo. De unde ştia el despre existența acvariului din 
laborator?... Pornind de aici și văzând mereu acvariul în faţa ochilor, îmi 
amintisem experienţa făcută cu o zi în urmă. Și dintr-o mică tainiță a 
memoriei ţâșniră la lumină cuvintele Mariei: „Dacă am fi lucrat cu o 
intensitate mai mare, peștii ar fi murit, iar scafandrul ar fi simţit că-și pierde 
echilibrul şi surzeşte... că-și pierde... 

— Tovarășă Maria! 

Fata mă privi întrebător. 

— Tovarăşă Maria, ultrasunetele se propagă și în aer, nu-i așa? 


— Da, dar nu văd... 

— Generatorul poate fi adus pe punte? 

— Ţara arde şi baba se piaptănă, pufni mânios ziaristul. 

Dar Maria, cu o lumină de înţelegere în ochi, chemă doi oameni din 
echipaj și se îndreptă spre laborator. Eu am urcat în cabina de comandă, 
cerându-i timonierului să fie gata să pornească vasul. 

Întâmplări mărunte au uneori consecinţe incalculabile. Împiedicându-mă 
de o îndoitură a fâșiei de linoleum, m-am sprijinit cu toată greutatea de 
umărul timonierului. Luat pe neașteptate, omul își pierdu echilibrul și ne 
pomenirăm amândoi pe jos, lângă suportul busolei. M-am ridicat repede. El 
rămase trântit, cu ochii holbaţi într-un punct invizibil pentru mine. 

— Te-ai lovit? m-am îngrijorat eu. 

Fără să-mi răspundă, timonierul întinse mâna, arătându-mi ceva. M-am 
aplecat spre el şi am văzut obiectul care-i provocase stupoarea. Pe partea de 
dedesubt a cutiei busolei, o lamă subţire de metal se ţinea prin nu știu ce 
miracol, fără nici o legătură aparentă cu corpul cutiei. Am desprins-o, 
simțind oarecare împotrivire. 

— Magnet - suflă timonierul. Apoi, urlând de parc-aș fi fost surd: Asta a 
făcut să devieze busola! 

Acul busolei se rotise într-adevăr cu 180 de grade. Mersesem deci tot 
timpul spre sud, crezând că vom ajunge la Constanţa! 

— Cine a putut să facă asta? 

— Nu știu, răspunse timonierul. Priveam doar tot timpul la busolă. N- 
am scăpat-o din ochi decât două-trei clipe, când tovarăşului Ionașcu i s-a 
năzărit că ne ciocnim cu un vapor. 

Am revăzut scena - podeaua înclinată a cabinei, roata cârmei învârtindu- 
se fără stăpân, Ionașcu ţinându-se de cutia busolei... Ionașcu! Dar cum să 
cred că ziaristul din Bucureşti... 

M-am repezit la laborator. N-am mai găsit-o decât pe Maria, care 
desfăşura un cablu electric. Aparatul fusese dus pe punte. În două cuvinte, 
am pus-o la curent cu ultima descoperire, mărturisindu-i şi bănuiala mea cu 
privire la lonaşcu. 

În ochii ei trecu o fulgerare scurtă - atât de scurtă, încât mi se păru o 
închipuire a minţii mele înfierbântate de primejdie. Apoi, desfăşurând 
cablul cu repeziciune, îmi făcu semn s-o urmez. Ne-am oprit la capătul 
coridorului, surprinși de tăcerea care domnea pe punte. Cu multă precauţie 
am furișat o privire. Stând lângă balustrada vasului, în dreptul scării de fier 


care cobora până la suprafaţa apei, Ionașcu îi ţinea pe cei de pe punte sub 
ameninţarea unui revolver. La zece paşi în faţa lui, cu toţi mușchii încordaţi, 
oceanologul era gata să sară. Am vrut să mă năpustesc asupra spionului, dar 
Maria îmi șopti poruncitor: 

— Aşteaptă! 

Și se mistui pe coridor. 

Ti-am spus că lonaşcu stătea lângă balustradă. Chiar deasupra lui, sub 
un palane, spânzura una din nenumăratele butelii folosite pentru obţinerea 
probelor de apă. Era un fel de cilindru metalic, lung de aproape jumătate de 
metru, legat ou un cablu gros de oțel. Îţi închipui mirarea mea când l-am 
văzut ridicându-se încet și prăvălindu-se apoi de la înălțime. Lovit în umăr, 
Ionașcu scăpă revolverul şi căzu pe punte. Într-o frântură de clipă, 
oceanologul se prăbuși asupră-i, imobilizându-l. 

— Generatorul, repede! strigă Maria, trecând val-vârtej pe lângă mine 
cu cablul electric. 

Nu era timp de pierdut. Barca de pe avizo ajunsese lângă bordul vasului 
şi unul dintre ocupanţi se pregătea să urce pe scara de fier, sub protecţia 
puștilor celorlalți. Maria făcu în grabă legătura între cablu și generator, 
punându-l totodată în funcţiune pe acesta din urmă. 

Lucrurile care urmară fură atât de ciudate, încât dacă n-aş fi asistat la 
desfăşurarea lor, nu le-aş fi crezut în ruptul capului. 

Fără veste m-am simţit cuprins de o febră inexplicabilă - dimineaţa era 
destul de rece. Ameţit, am vrut să-mi şterg fruntea umezită de sudoare, şi 
am scos un strigăt: carcasa metalică a ceasului mă arsese de parcă ar fi fost 
încinsă în foc. Ca prin ceață l-am zărit pe profesorul Jora scoțându-și 
ochelarii cu rama de aur și jucându-i în palme ca pe un porumb copt care-ţi 
frige degetele, dar nu te înduri să-l arunci. 

Zgomotul unor împuşcături neregulate mă făcu să mă lungesc pe punte, 
gândindu-mă că atacatorii au început să tragă asupra noastră. Împuşcăturile 
conteniră însă la fel de neașteptat cum porniseră. Îndrăznind să arunc o 
privire peste bord, i-am văzut pe cei patru atacatori cătând prostiţi la puştile 
pe care le ţineau în mâini. Unul dintre ei strigă ceva spre avizo, cu o voce 
tremurătoare. Fără să înţeleg cuvintele, am priceput din răspunsul răstit că 
marinarii din barcă erau ameninţaţi cu toate trăsnetele iadului. 

Încet, împotriva voinţei lor, marinarii porniră să urce treptele înguste ale 
scării de fier. Ajuns pe la mijloc, primul dintre ei își luă deodată mâinile de 
pe scară şi le duse la urechi, cu o expresie de mirare înspăimântată întipărită 


pe chip. Clătinându-se ca un om beat, din ce în ce mai tare, își pierdu până 
la urmă echilibrul și căzu în apă. Al doilea avu aceeași soartă. Cei rămași în 
barcă îi pescuiră şi porniră să vâslească cu deznădejde spre avizo. 

Maria opri generatorul. 

— Cutezaţi să vă împotriviţi? urlă comandantul avizo-ului în portvoce. 
Vă liniştesc eu îndată! 

Împins de motoarele sale puternice, avizo-ul se apropie şi mai mult. 
Ţeava tunului-revolver se roti cu repeziciune, oprindu-se asupra noastră. 
Zvârlind portvocea, devenită nefolositoare la o distanță atât de mică, 
comandantul ne ameninţă pentru ultima oară: 

— Dacă nu vă băgaţi minţile-n cap, tragem! 

Barca se apropie din nou. 

— 'Tovarășe profesor, îndrept generatorul spre servanţii tunului și dau 
intensitatea maximă! spuse Maria, cu faţa golită de sânge. 

— E primejdios, nu ştiu ce se poate întâmpla. Generatorul nu e încă 
perfect izolat... 

— Totuşi trebuie să încercăm! Nu putem sta cu braţele încrucișate! 

Ne așezarăm ca din întâmplare în faţa generatorului, mascând pregătirile 
Măriei. Apoi zidul viu se desfăcu și, după sfatul profesorului, ne depărtarăm 
de aparat. 

— Ce faceţi acolo? ne strigă comandantul. Vreţi să... 

Nu apucă să isprăvească. Maria pusese în funcţiune generatorul, 
răsucind până la refuz butonul de intensitate. Împleticindu-se, comandantul 
făcu doi paşi spre tunul-revolver și se rostogoli greoi pe punte. De acolo, de 
jos, cu o voce răgușşită, dădu comanda de tragere. Dar servanțţii - ridicați de 
pe scaunele metalice care-i ardeau - nu puteau să se atingă de tun. Peste o 
clipă se rostogoliră lângă mai-marele lor. Și asta le prinse bine, căci obuzele 
din încărcător începură să explodeze aruncând în văzduh bucăţi din 
învelișul lor de alamă. 

Cuprinsă parcă de friguri, cu ochii înceţoșaţi și buzele uscate, Maria 
izbuti să oprească generatorul. Era de altfel şi timpul. Mărind frecvenţa 
ultrasunetelor până la câteva milioane de vibrații pe secundă, constructorul 
aparatului nu izbutise să concentreze toată această energie uriașă într-o 
singură direcţie. Aşa că nu numai atacatorii, dar şi noi simţeam - e drept, în 
mai mică măsură - efectul radiaţiilor nevăzute. 

Din fericire, n-am mai fost nevoiţi să folosim teribila armă improvizată. 
Zburând parcă pe crestele valurilor, dinspre nord se iviră două vedete 


rapide. Și pe catargele lor unduiau pavilioanele tricolore cu stema 
Republicii Populare Române. 

Apariţia vedetelor nu trecuse neobservată de cei de pe avizo. La un ordin 
al căpitanului, vasul străin începu să se întoarcă cu prova spre sud. 
„Pescarii nu voiau să dea ochi cu marinarii noştri... 

Scăpaţi de ameninţarea tunului-revolver, primul nostru gând a fost să ne 
ocupăm de falsul ziarist. 

După ce fusese dezarmat, datorită ingenioasei idei a Mariei, care 
comandase de la distanță căderea buteliei, Ionașcu fusese închis în cabina 
sa. La uşă stătea de pază un om din echipaj, înarmat chiar cu revolverul 
spionului. La întrebările noastre, el ne răspunse că nu auzise zgomote 
suspecte. 

Am deschis uşa chiar în clipa când Ionașcu, sau mai bine zis picioarele 
lui Ionașcu dispăreau prin deschizătura circulară a ubloului. Și picioarele 
acestea se terminau cu înotătoare de cauciuc, semănând cu două labe de 
gâscă uriaşe. 

Îţi poţi închipui mânia și disperarea care m-au cuprins la gândul că 
spionul ar putea să scape. De altfel, dacă pusese mâna pe tot echipamentul 
meu de scafandru autonom, nici nu mai încăpea îndoială că în câteva 
minute avea să fie în apele teritoriale străine. Acolo nu-l puteam urmări 
decât cu riscul unor nedorite complicații diplomatice. 

În timp ce toate acestea mi se învălmășeau în minte, privirea mi-a căzut 
asupra unui obiect uitat, în grabă, de Ionașcu. Și cu un chiot de bucurie, 
care i-a speriat pe cei din jur, am recunoscut centura cu balast. 

Nu era de loc momentul să mă pierd în explicaţii, întorcându-mă pe 
călcâie, m-am năpustit pe punte, urmat de toți ceilalți. 

Ionașcu plutea la suprafața mării cu capul în apă, încercând zadarnic să 
se scufunde. Baloanele de oxigen și velomotorul, a cărui elice se învârtea 
nebunește, mușcând însă rareori valurile, îl țineau deasupra, cu toate 
eforturile lui desperate. Pentru că înainta totuşi spre avizo, una din vedetele 
rapide îi tăie calea. 

Atunci se petrecu un fapt ciudat. În văzduh răsunară câteva pocnete 
ușoare și în jurul spionului, apa se ridică în stropi mari. Ionașcu încetă să 
mai dea din picioare și rămase nemișcat. Pocnetele încetară. Descriind o 
curbă elegantă, avizo-ul porni cu toată viteza spre sud. 

— Bandiţii! Au puşti cu amortizoare de zgomot! strigă comandantul. 


Vrând să-i închidă gura lui Ionașcu, cei de pe avizo trăseseră într-adevăr 
asupra lui. Din fericire pentru organele anchetatoare, gloanţele îl răniseră 
numai, făcându-l să-și piardă cunoștința. Și aşa am putut să aflu în sfârşit 
dezlegarea  misterioaselor întâmplări petrecute pe bordul vasului 
oceanografie. 


EPILOG 


Radu Gheorghiu își aprinse o ţigară, slobozi câteva rotocoale de fum și 
răsuflă adânc: 

— Asta-i tot. 

— Cum „tot'? am protestat eu. Cine era de fapt Ionașcu? De ce au 
explodat obuzele din încărcătorul tunului de pe avizo? De ce... 

— Stai, că m-ai năucit! râse prietenul meu, apărându-se cu amândouă 
mâinile de întrebările cu care îl potopisem. S-o luăm pe rând. Întâi, cu 
privire la Ionașcu... 

În 1944, comandorul Petre Sotir fugise din ţară împreună cu armatele 
fasciste. Avea la activul lui multe crime săvârşite în timpul războiului şi se 
temea pe drept cuvânt de judecata poporului. Rătăcind din lagăr în lagăr, 
ajunsese în cele din urmă într-un centru de spionaj din Germania 
Occidentală. După o perioadă de instruire, completată într-un alt centru mai 
aproape de graniţele noastre, ajunsese pe bordul unui vas de comerţ care se 
îndrepta spre Constanţa sub pavilionul unei mici republici sud-americane. 

Nimeni, în afară de căpitanul vasului, nu știa de existența acestui 
pasager clandestin. Și într-o noapte, Sotir îmbrăcase un costum de scafandru 
autonom şi pornise pe sub apă spre ţărmul nu prea îndepărtat... 

Agentul spionajului străin se stabilise la Constanţa, cu misiunea de a 
culege date în legătură cu flota noastră militară. Fiind un excelent 
acordeonist, se angajase într-o orchestră de muzică uşoară. În felul acesta 
putea să transmită cu mai multă ușurință informaţii stăpânilor săi, prin 
spionii care veneau „să se înveselească" în restaurantul cu muzică aleasă, 
îmbrăcaţi în haine de marinari străini. 

Ultima însărcinare primită de Sotir - și cea mai grea, desigur - era aceea 
de a ajunge pe bordul vasului oceanografie „Marea Neagră" și a-l 
determina, cu orice mijloace, să-și schimbe lItinerariul. I se promiseseră 
pentru aceasta cetățenia unui stat apusean și un post bine plătit. 

După cum se vede, cei care-l trimiseseră pe lonașcu puneau mare preţ pe 
reușita acţiunii, cunoscută la centrul de spionaj sub indicativul „Marea 
Neagră". Lucrările profesorului Jora erau bine cunoscute peste hotare și 
„fuga" unui savant atât de renumit, împreună cu un grup numeros de 
colaboratori, ar fi dat prilejul dezlănţuirii unei noi campanii de calomnii 
împotriva ţării noastre, poate chiar al unei fulminante intervenţii în cadrul 
apropiatei sesiuni a Adunării Generale a O.N.U. 


Misiunea extrem de dificilă a spionului fu uşurată de întâlnirea cu 
adevăratul Ionașcu. Acesta, în căutare de „atmosferă", sosise la Constanţa 
cu câteva zile înaintea celorlalți membri ai expediției oceanografice. Fericit 
să stea de vorbă cu un „adevărat lup de mare", cum se recomandase Sotir, 
ziaristul plătise cu viaţa lipsa lui de vigilență. Aflând chiar din gura lui că 
nici unul dintre membrii expediției nu-l cunoștea personal, spionul îl 
atrăsese într-o cursă şi-l ucisese, ascunzându-i trupul printre stânci. Înarmat 
cu actele celui ucis, se prezentase apoi pe vas, unde Ionașcu era aşteptat. 

În condiţiile acestea nu putea fi vorba despre un plan amănunțit, pregătit 
dinainte. Deviza iui Sotir trebuie să fi sunat astfel: „Văzând şi făcând!" Câtă 
vreme vasul plutise deasupra cârdului de scrumbii, spre sud, lăsase lucrurile 
să se desfășoare în voia lor. Dar iată că sosise prima radiogramă cifrată. 
Trupul ziaristului fusese descoperit și identificat. Prin radiogramă se cerea 
arestarea imediată a falsului Ionașcu. 

Mai departe, totul se petrecuse ca în demonstraţia făcută de spion, după 
așa-zisa fugă a radiotelegrafistului. Pătrunzând sub un pretext oarecare în 
cabina comandantului, Sotir înţelese din tulburarea lui, că radiograma îl 
demasca. Atunci îi trase un glonț în tâmplă, înscena sinuciderea ca să 
câştige timp, distruse radiograma și luă codul de cifru (care fusese găsit, 
într-o învelitoare impermiabilă, sub combinezonul de cauciuc al costumului 
de scafandru îmbrăcat de spion). 

Sosi a doua radiogramă. Dându-și seama că n-are timp de pierdut, 
spionul îl ucise pe radiotelegrafist și zvârli în mare trupul neînsufleţit, prin 
ubloul cabinei. 

Omorându-l pe radiotelegrafist şi sustrăgând din magazie echipamentul 
de scafandru autonom, Sotir urmărea două lucruri: să îndrepte toate 
bănuielile asupra pretinsului fugar şi să împiedice ori ce legătură cu baza. 
Ideea folosirii echipamentului pentru a ajunge în apele teritoriale străine, 
unde nu mai putea fi urmărit, îi venise abia în ultima clipă, când era încuiat 
în cabină. 

Singurul punct dinainte înscris în plan era devierea acului busolei. 
Jucând totul pe o carte, o realiză în chipul cunoscut. Prefăcându-se bolnav, 
se retrase apoi în cabină, chemând avizo-ul cu aparatul de emisie ascuns în 
maşina de scris. Nu apăruse din nou pe punte, decât pentru a-i convinge pe 
cei de pe vas să nu opună rezistenţă... 

— Şi cum de n-a reuşit un plan atât de ingenios? m-am minunat eu. 


— Dacă duşmanul n-ar face nici o greșeală, planurile lui ar reuși 
întotdeauna - îmi replică Radu. Sotir nu era prost de loc, dar a făcut câteva 
greşeli care l-au dus la pierzanie. Una dintre ele, este că a distrus aparatul 
de radiotelegrafie înainte de a se fi comunicat pescadoarelor abandonarea 
cârdului de scrumbii. Negăsind vasul oceanografie, pescarii au alarmat şi ei 
baza, grăbind trimiterea vedetelor rapide care au ajuns tocmai la timp. 
Spionul a greșit și când, simțindu-se în siguranţă, cu avizo-ul Ia 30 de metri, 
şi-a cam ieşit din rol. Pentru Ionașcu, activist în presa centrală, nu era 
firească atitudinea de capitulare pripită în faţa primejdiei... 

Dar cea mai mare greşeală săvârşită a fost alta. 

— Care, care? l-am iscodit eu, nerăbdător. Radu se gândi o clipă, apoi 
reluă: 

— Cunoşti povestea „cărții perfecte"?... Se spune că într-o zi, un editor 
se hotărî să scoată o carte fără nici o greșeală de tipar. Tocmindu-i pe cei 
mai buni corectori, îi puse să citească să recitească, cu cea mai mare atenţie, 
fiecare rând al cărţii. Când se alcătuiră paginile, fură supuse şi ele aceluiași 
examen minuţios. În sfârşit, cartea intră sub teascurile tipografiei (pe 
vremea aceea nu se inventase încă rotativa). Nu cuprindea, într-adevăr, nici 
o greșeală -în afară de o eroare grosolană chiar în titlul scris cu litere mari 
pe prima pagină! Era atât de bătătoare la ochi, încât nici unul dintre 
nenumăraţii corectori nu o băgase în seamă... 

La fel ca în povestea „cărţii perfecte", spionul a controlat cu 
minuţiozitate amănuntele planurilor sale succesive. Prevenind posibilitatea 
descoperirii înscenării de sinucidere, el a pregătit o înscenare și mai 
îndrăzneață, pentru a ne convinge că asasinul nu se mai află printre noi. Și 
n-a lipsit mult ca josnica lui misiune să reușească pe deplin. Dar... tot la fel 
ca în povestea „cărții perfecte", Sotir a făcut o greșeală grosolană, trecând 
cu uşurinţă peste lucrul asupra căruia ar fi trebuit să stăruie cel mai mult. 
Falsul ziarist n-a știut sau n-a vrut să ţină seama de oamenii cu care avea 
de-a face. Împotrivirea noastră finală l-a surprins și l-a silit să se demaşte cu 
un minut mai devreme. L-a surprins deoarece ne-a judecat pe toţi după 
chipul și asemănarea lui. Şi i se părea desigur o nebunie să-ţi riști viața 
pentru a-ţi păstra libertatea şi a nu îngădui o provocare împotriva ţării 
tale... 

Am tăcut un timp cugetând la cele auzite. Apoi l-am rugat pe Radu să- 
mi lămurească misterul exploziei obuzelor din încărcătorul tunului. 

— Şi al împușcăturilor de mai înainte, adăugă Radu. 


— Da, și al împușcăturilor... 

— Despre asta o să-ți vorbească soţia mea! 

— Cred că-ţi aduci aminte din povestirea lui Radu - începu ea să-mi 
explice - episodul cu mânerele care-l ardeau, fiind supuse acţiunii 
ultrasunetelor. Și notează că generatorul funcţiona atunci doar cu mică 
intensitate. Dând intensitate maximă, ultrasunetele au provocat o asemenea 
încălzire a cartuşelor din puștile atacatorilor - și mai târziu a obuzelor - 
încât pulberea s-a aprins fără a se mai acționa asupra focoaselor... 

— Dar asta ar putea fi o extraordinară armă de apărare! am exclamat eu. 
Închipuiţi-vă că încărcătura de bombe a unui avion ar putea fi făcută să 
explodeze în văzduh, la o mare înălțime! 

— Eh, tinereţe înflăcărată, suspină glumeţ Radu. Generatorul era cel mai 
puternic din lume şi totuşi acţiunea lui termică se limita la o rază de 40-50 
metri, poate ceva mai mult. Te las pe tine să-ţi imaginezi ce fel de generator 
ar trebui ca ultrasunetele să acţioneze măcar la un kilometru. 

— „Raza morţii” nu-i decât o utopie... deocamdată, murmură soția 
prietenului meu. 

— Şi dacă Maria spune aşa, să ştii că are dreptate! încheie Radu 
discuţia. 

Nu i-am mai răspuns. Descoperisem în sfârşit, cu mirare șI bucurie, că 
soția lui Radu Gheorghiu avea chipul fin, bronzat de soare și de vânturile 
mării, părul tuns scurt și trupul zvelt, cu linii armonioase, al Mariei Prodan. 


